title: 2011/584/EÚ: Rozhodnutie Európskeho parlamentu z  10. mája 2011 o absolutóriu za plnenie rozpočtu Európskej agentúry pre lieky za rozpočtový rok 2009

text:
               27.9.2011

               SK

               Úradný vestník Európskej únie

               L 250/173

         ROZHODNUTIE EURÓPSKEHO PARLAMENTU
   z 10. mája 2011
   o absolutóriu za plnenie rozpočtu Európskej agentúry pre lieky za rozpočtový rok 2009
   (2011/584/EÚ)
   EURÓPSKY PARLAMENT,
   so zreteľom na konečnú účtovnú závierku Európskej agentúry pre lieky za rozpočtový rok 2009,
   so zreteľom na správu Dvora audítorov o overení ročnej účtovnej závierky Európskej agentúry pre lieky za rozpočtový rok 2009 spolu s odpoveďami agentúry (1),
   so zreteľom na odporúčanie Rady z 15. februára 2011 (05892/2011 – C7-0052/2011),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
   so zreteľom na nariadenie Európskeho parlamentu a Rady (ES) č. 726/2004 (3), ktorým sa zriaďuje Európska agentúra pre lieky, a najmä na jeho článok 68,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,
   so zreteľom na článok 77 rokovacieho poriadku a prílohu VI k nemu,
   so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0153/2011),

               1.

               odkladá svoje rozhodnutie o udelení absolutória výkonnému riaditeľovi Európskej agentúry pre lieky za plnenie rozpočtu agentúry za rozpočtový rok 2009;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej agentúry pre lieky, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 338, 14.12.2010, s. 28.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 136, 30.4.2004, s. 1.

      (4)  Ú. v. ES L 357, 31.12.2002, s. 72.
    ---documentbreak---

               27.9.2011

               SK

               Úradný vestník Európskej únie

               L 250/174

         UZNESENIE EURÓPSKEHO PARLAMENTU
   z 10. mája 2011
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre lieky za rozpočtový rok 2009
   EURÓPSKY PARLAMENT,
   so zreteľom na konečnú účtovnú závierku Európskej agentúry pre lieky za rozpočtový rok 2009,
   so zreteľom na správu Dvora audítorov o overení ročnej účtovnej závierky Európskej agentúry pre lieky za rozpočtový rok 2009 spolu s odpoveďami agentúry (1),
   so zreteľom na odporúčanie Rady z 15. februára 2011 (05892/2011 – C7-0052/2011),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
   so zreteľom na nariadenie Európskeho parlamentu a Rady (ES) č. 726/2004 (3), ktorým sa zriaďuje Európska agentúra pre lieky, a najmä na jeho článok 68,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,
   so zreteľom na výročnú správu Útvaru pre vnútorný audit o vnútornom audite Európskej agentúry pre lieky za rok 2009;
   so zreteľom na článok 77 rokovacieho poriadku a prílohu VI k nemu,
   so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0153/2011),

               A.

               keďže Dvor audítorov vo svojej správe o overení ročnej účtovnej závierky Európskej agentúry pre lieky za rozpočtový rok 2009 vzniesol výhrady k zákonnosti a správnosti príslušných transakcií;

               B.

               keďže Európsky parlament udelil 5. mája 2010 výkonnému riaditeľovi agentúry absolutórium za plnenie rozpočtu agentúry za rozpočtový rok 2008 (5) a v uznesení, ktoré je súčasťou rozhodnutia o absolutóriu, Európsky parlament okrem iného:

                           —

                           vyjadril znepokojenie nad zisteniami Dvora audítorov, že prenesené rozpočtové prostriedky predstavovali 36 000 000 EUR (19,7 % rozpočtu) a zrušené rozpočtové prostriedky predstavovali 9 700 000 EUR (5,3 % rozpočtu),

                           —

                           vyzval agentúru, aby zlepšila kvalitu postupov verejného obstarávania, aby sa odstránili nedostatky, ktoré zistil Dvor audítorov (napríklad týkajúce sa uplatňovania hodnotiacich metód pre kritériá ceny a kľúčovej potreby odôvodniť výber postupov);

               C.

               keďže rozpočet agentúry na rok 2009 bol 194 000 000 EUR, čo znamená nárast o 6,28 % v porovnaní s rozpočtovým rokom 2008;

               D.

               keďže rozpočet agentúry je financovaný jednak z rozpočtu Únie, čo predstavuje 18,52 % celkových príjmov v roku 2009, a hlavne z poplatkov prijatých od farmaceutických spoločností, a keďže sa medzi rokmi 2008 a 2009 z tohto dôvodu znížil všeobecný príspevok Únie o 9,2 %,

      Všeobecné súvislosti

               1.

               vyjadruje vážne znepokojenie nad odpoveďami agentúry týkajúcimi sa dôležitých problémov, na ktoré poukázal Dvor audítorov a Útvar pre vnútorný audit (IAS), ako sú:

                           i)

                           riadenie postupov obstarávania;

                           ii)

                           nedodržiavanie vykonávacích postupov týkajúcich sa zisťovania a riešenia konfliktov záujmov u jej zamestnancov a expertov;

                           iii)

                           kritériá použité pri nábore zamestnancov;

               2.

               domnieva sa najmä, že uvedený stav môže viesť k možnosti:

                           i)

                           pretrvávajúcich omylov v riadení postupov obstarávania, aké sa zistili v roku 2009, ktoré predstavujú značnú časť celkového rozpočtu agentúry, čo by mohlo ohroziť zákonnosť a správnosť príslušných transakcií v účtovníctve agentúry;

                           ii)

                           potenciálneho rizika, pokiaľ ide o nezávislosť expertov/zamestnancov podieľajúcich sa na hodnotení liekov;

                           iii)

                           potenciálnych nedostatkov pri nábore zamestnancov/expertov, čo by mohlo viesť nielen k diskvalifikácii schopných kandidátov a/alebo prijatiu menej kvalifikovaných kandidátov, ale mohlo by to mať aj negatívne účinky na kvalitu vedeckej hodnotiacej činnosti agentúry;

      Rozpočtové a finančné hospodárenie

      Postupy verejného obstarávania

               3.

               vyjadruje znepokojenie nad skutočnosťou, že Dvor audítorov zistil v postupoch obstarávania chyby do výšky zodpovedajúcej značnej časti celkového rozpočtu agentúry na rozpočtový rok 2009; zdôrazňuje, že Dvor audítorov zistil nedostatky v tejto oblasti už v roku 2008, a to predovšetkým v používaní hodnotiacich metód pre kritériá ceny a v odôvodneniach výberu postupov;

               4.

               uznáva najmä skutočnosť, že v niektorých postupoch obstarávania týkajúcich sa veľkých rámcových zmlúv v oblasti informačných technológií s odhadovanou hodnotou 30 000 000 EUR sa agentúra v roku 2009 dopustila niekoľkých chýb v čase začatia konania, ako napríklad:

                           i)

                           aritmetických chýb pri hodnotení kritérií na vyhodnotenie ponúk;

                           ii)

                           neprimeraného zdokumentovania hodnotenia členom hodnotiacej komisie;

                           iii)

                           nemala dostatočné dôkazy o tom, že sa dôsledne uplatnila hodnotiaca metóda podmienok účasti, v dôsledku čoho sa metóda dala voľne interpretovať;

                           iv)

                           nevykonala dostatočný počet kontrol na zmiernenie rizika chýb pred začatím rokovacieho konania, čím sa v dôsledku chýb v uplatňovaní kritérií na vyhodnotenie ponúk nezaručilo, že bola vybraná najvýhodnejšia ponuka;

               5.

               uznáva tiež, že v prípade dvoch ďalších rokovacích konaní v hodnote 5 300 000 EUR a 4 000 000 EUR s jediným dodávateľom sa agentúra rovnako dopustila niekoľkých chýb v čase začatia konania, ako napríklad:

                           i)

                           oficiálne nezverejnila výzvu na predloženie ponuky;

                           ii)

                           nemala vopred pripravené podrobné technické špecifikácie;

                           iii)

                           technické špecifikácie zreteľne nevymedzovali všetky produkty, ktoré sa mali zakúpiť pred tým, než rokovacie konanie začalo;

                           iv)

                           nebola menovaná hodnotiaca komisia;

                           v)

                           nebola vypracovaná hodnotiaca správa;

               6.

               preto poznamenáva, že agentúra nedosiahla súlad s rôznymi požiadavkami príslušných nariadení o obstarávaní;

               7.

               nie je pripravený akceptovať skutočnosť, že agentúra nedokázala zaviesť taký systém kontroly, ktorý by zabránil alebo včas odhalil spomínané pretrvávajúce chyby, ktoré oslabujú zákonnosť a správnosť transakcií v účtovníctve agentúry; naliehavo preto žiada agentúru, aby zlepšila kvalitu svojich postupov obstarávania s cieľom odstrániť nedostatky, ktoré zistil Dvor audítorov;

               8.

               vyzýva agentúru, aby vytvorila viacročný plán obstarávania, ktorý by zaručil prísnejšie technické a procedurálne kontroly, a aby o tejto veci do 30. júna 2011 informovala orgán udeľujúci absolutórium;

               9.

               vyzýva agentúru, aby zabezpečila, že výsledky postupov obstarávania budú overené pred uzavretím zmlúv; očakáva, že vždy budú pripravené podrobné technické špecifikácie v súvislosti so zisteniami Dvora audítorov;

      Prenesené rozpočtové prostriedky

               10.

               vyjadruje znepokojenie nad správou Dvora audítorov, že bolo prenesených 19 500 000 EUR (38 % záväzkov agentúry) a že približne 14 800 000 EUR z toho bolo prenesených na činnosti, ktoré sa neuskutočnili (alebo v niektorých prípadoch na tovary, ktoré neboli dodané) do konca roka; zdôrazňuje, že táto situácia naznačuje meškanie s realizáciou činností financovaných z hlavy II (Budovy, vybavenie a rôzne prevádzkové výdavky) rozpočtu agentúry a že tento stav v agentúre nie je v súlade so zásadou ročnej platnosti rozpočtu; posúdil odpoveď agentúry na tieto pripomienky a víta jej úsilie o zníženie objemu prenesených prostriedkov; nabáda agentúru, aby v tomto procese pokračovala s cieľom plne dodržať zásadu ročnej platnosti rozpočtu;

               11.

               upozorňuje na to, že Dvor audítorov informoval o vysokej miere prenesených prostriedkov už v predchádzajúcich rozpočtových rokoch, a obáva sa, že táto situácia je v rozpore so zásadou ročnej platnosti rozpočtu; berie predovšetkým na vedomie, že prenesené rozpočtové prostriedky z rozpočtu na rok 2008 predstavovali 36 000 000 EUR (19,7 % rozpočtu na rok 2008) a zrušené rozpočtové prostriedky z rozpočtu na rok 2008 predstavovali 9 700 000 EUR (5,3 % rozpočtu na rok 2008);

      Príjmy z poplatkov

               12.

               vyzýva agentúru, aby zabezpečila lepšiu koordináciu svojich finančných a vedeckých oddelení s cieľom odstrániť neprijateľné dlhé lehoty na vymáhanie pohľadávok; poznamenáva, že v skutočnosti Dvor audítorov informoval o tom, že dva z desiatich skúmaných príkazov na vymáhanie pohľadávok (226 200 EUR a 110 200 EUR) boli vydané značne oneskorene (21 mesiacov a 5 mesiacov v danom poradí), čo je v rozpore s vnútornými pravidlami agentúry;

               13.

               zdôrazňuje, že rozpočet agentúry je financovaný tak z rozpočtu Únie, ako aj z poplatkov platených farmaceutickými spoločnosťami za žiadosť o povolenie alebo predĺženie povolenia uvádzať produkty na trh Únie; konštatuje však, že príspevok z rozpočtu Únie predstavuje len 18,7 % celkového rozpočtu a v priebehu rokov sa znižuje (napríklad v roku 2005 tento príspevok predstavoval 22,7 %); zdôrazňuje, že celkový rozpočet, ktorý mala agentúra k dispozícii, dosiahol 194 389 000 EUR;

      Zmluvy o budúcom devízovom obchode

               14.

               očakáva, že agentúra bude obozretne riadiť svoju dlhodobú politiku týkajúcu sa uzatvárania zmlúv o budúcom devízovom obchode s cieľom zaistiť časť svojho administratívneho rozpočtu pred nepriaznivým pohybom výmenného kurzu britskej libry; očakáva, že agentúra bude takéto transakcie riadiť obozretne, aby sa predišlo devízovej strate, k akej došlo v roku 2009 vo výške 900 000 EUR; upozorňuje, že sa táto pripomienka Dvora audítorov opakuje; vyzýva agentúru, aby bezodkladne informovala príslušný výbor Európskeho parlamentu o svojej revidovanej politike v oblasti správy pokladnice; bude monitorovať revidovanú politiku v oblasti správy pokladnice;

               15.

               berie na vedomie oznámenie agentúry, že politika správy pokladnice bola zrevidovaná, prijatá a formálne schválená poradným výborom agentúry pre audit; vyzýva agentúru, aby do 30. júna 2011 poskytla Európskemu parlamentu prehľad vykonávania revidovanej politiky správy pokladnice;

      Výkonnosť

               16.

               považuje hodnotenie primeranosti a účinnosti systému zavedeného v agentúre s cieľom podporovať poskytovanie vedeckého poradenstva v oblasti humánnych liekov za dôležitý nástroj merania výkonnosti agentúry; uznáva, že IAS vykonal audity a zistil závažné nedostatky v tomto ohľade;

      Riadenie konfliktu záujmov

               17.

               považuje za neprijateľné, že agentúra účinne neuplatňuje príslušné pravidlá, čo má za následok skutočnosť, že neexistuje žiadna záruka, že hodnotenie humánnych liekov budú vykonávať nezávislí odborníci; poukazuje na to, že dvanásť „veľmi dôležitých“ a jedno „kritické“ odporúčanie z viacerých predošlých výročných správ o audite agentúry uskutočnených IAS, z ktorých väčšina sa týka nezávislosti odborníkov, nebolo v roku 2009 ešte implementovaných, pričom najstaršie odporúčanie je z roku 2005;

               18.

               berie na vedomie zamestnanie bývalého výkonného riaditeľa agentúry v poradenskej spoločnosti, ktorá okrem iného poskytuje poradenské služby farmaceutickým spoločnostiam o vývoji nových liekov a o skracovaní lehoty na ich uvedenie na trh; zdôrazňuje, že tento presun vyvoláva určité pochybnosti o skutočnej nezávislosti agentúry; poznamenáva, že článok 16 služobného poriadku úradníkov Európskej únie (6) udeľuje rozsiahle diskrečné právomoci správnej rade, aby umožnila alebo zakázala tento typ zamestnania; konštatuje, že po udelení súhlasu s budúcim zamestnaním bývalého výkonného riaditeľa agentúry správna rada nakoniec rozhodla, že stanoví obmedzenia v súvislosti s jeho novými a budúcimi profesijnými činnosťami; žiada však, aby agentúra do 30. júna 2011 poskytla orgánu udeľujúcemu absolutórium správu, v ktorej uvedie všetky porovnateľné prípady, ktoré sa vyskytli od zriadenia agentúry, a aby dôkladne objasnila rozhodnutie správnej rady v každom prípade;

               19.

               považuje za neprípustné, že agentúra účinne nedodržiava svoj kódex správania tým, že stanovuje zásady a vypracúva usmernenia týkajúce sa nezávislosti a dôvernosti platné pre správnu radu a členov komisií, expertov a zamestnancov agentúry; očakáva, že agentúra pred pridelením produktov vedúcim projektových tímov dôkladne posúdi, či záujmy deklarované zamestnancami nemôžu ovplyvniť ich nestrannosť a nezávislosť; okrem toho naliehavo žiada, aby agentúra dokumentovala a hodnotila svoje kontroly a zakladala príslušné rozhodnutia o pridelení, ktoré musia byť prístupné na jej internetovej stránke;

               20.

               zdôrazňuje, že dobré meno agentúry by mohlo byť ohrozené v prípadoch, keď hodnotenie možno napadnúť na základe možného konfliktu záujmov;

               21.

               naliehavo žiada agentúru, aby informovala orgán udeľujúci absolutórium o krokoch, ktoré od svojho vzniku prijala s cieľom zabezpečiť nezávislosť svojich odborníkov;

               22.

               vyjadruje údiv nad skutočnosťou, že nedostatky týkajúce sa posudzovania nezávislosti odborníkov sa nevyskytujú v správach Dvora audítorov o účtovnej závierke agentúry od roku 2006;

               23.

               žiada, aby bol informovaný o tom, či vôbec a ako boli odborníci a zamestnanci zaoberajúci sa akoukoľvek skupinou liekov obsahujúcich látku benfluorex preverení v súvislosti s ich nezávislosťou a ako sa overilo ich vyhlásenie o záujmoch;

      Postupy slúžiace na podporu poskytovania vedeckého hodnotenia humánnych liekov

               24.

               považuje za neprípustné, že agentúra umožňuje, že informácie tvoriace súčasť dokumentácie o humánnych liekoch sú nekompletné; v tejto súvislosti agentúru naliehavo žiada, aby zabezpečila ľahké vyhľadávanie kľúčových informácií a vypracovala všetky príslušné usmernenia týkajúce sa zakladacieho systému;

               25.

               okrem toho žiada agentúru, aby skompletizovala a pravidelne aktualizovala databázu európskych expertov v súlade s požiadavkami nariadenia (ES) č. 726/2004 a aby o tom informovala orgán udeľujúci absolutórium; rovnako agentúru naliehavo žiada, aby umožnila efektívne vyhľadávanie informácií v databáze SIAMED a v databázach produktov;

      Úloha agentúry a príslušných vnútroštátnych orgánov

               26.

               naliehavo žiada agentúru, aby orgán udeľujúci absolutórium informovala o podmienkach svojej dohody s členskými štátmi týkajúcej sa úloh a ich presunu na príslušné vnútroštátne orgány v prípade takých otázok, ako sú nezávislosť komisií, expertov a procesu hodnotenia, odkedy dohoda nadobudla platnosť, a o miere jej uplatňovania vrátane podrobného harmonogramu jej vývoja; pokým sa táto dohoda s členskými štátmi nezačne uplatňovať v plnej miere, považuje agentúru za zodpovednú za vykonávanie doteraz existujúcich postupov týkajúcich sa zisťovania a riešenia konfliktov záujmov u svojich expertov;

      Vedecké poradenstvo

               27.

               víta úsilie agentúry poskytovať intenzívnejšie vedecké poradenstvo v raných štádiách vývoja nových liekov a zavedenie opatrení na urýchlenie hodnotenia liekov, ktoré majú rozhodujúci význam pre verejné zdravie, ako aj urýchlenie vývoja a zavádzania telematických programov;

      Riadenie ľudských zdrojov

               28.

               vyzýva agentúru, aby zabezpečila, že dočasní zamestnanci nebudú poverovaní chúlostivými úlohami; berie na vedomie, že v skutočnosti agentúra zamestnáva dočasných zamestnancov (32 v roku 2009) pod podmienkou, že kandidáti prešli testami pre zmluvných zamestnancov a že niektorí z dočasných zamestnancov vykonávajú chúlostivé úlohy alebo majú prístup k citlivým informáciám; zdôrazňuje riziko možného narušenia bezpečnosti spojené s prístupom dočasných zamestnancov k citlivým informáciám alebo s tým, že nie sú oboznámení s postupmi, ktoré majú dodržiavať;

               29.

               vyzýva agentúru, aby zlepšila svoj postup náboru zamestnancov a zabezpečila, aby bola súvisiaca dokumentácia spravovaná správnym spôsobom; berie na vedomie, že v skutočnosti IAS zistil v tejto súvislosti nedostatky; zdôrazňuje tiež, že nedostatočná dokumentácia týkajúca sa postupu náboru zamestnancov oslabuje možnosť agentúry reagovať na obvinenia z nerovného zaobchádzania s kandidátmi a/alebo zo svojvoľných rozhodnutí o nábore zamestnancov; ďalej sa domnieva, že vzhľadom na obmedzenosť súťaže nemusí výsledný nábor predstavovať optimálny výber a môže dôjsť k neefektívnemu využitiu ľudských a finančných zdrojov;

      Vnútorný audit

               30.

               považuje za neprípustné, že vyhlásenie vierohodnosti výkonného riaditeľa z 13. mája 2010 neobsahuje žiadnu výhradu, a preto nie je v súlade so záväzkami kódexu správania, ktorý agentúra prijala v súvislosti s vyhláseniami o vierohodnosti IAS a Dvora audítorov;

               31.

               zdôrazňuje, že výkonný riaditeľ má povinnosť začleniť do svojej správy súhrn správ IAS pre orgán udeľujúci absolutórium, a najmä:

                           i)

                           počet a druh vnútorných auditov IAS;

                           ii)

                           všetky odporúčania (vrátane tých, ktoré by agentúra mohla potenciálne odmietnuť) a

                           iii)

                           všetky opatrenia prijaté na základe týchto odporúčaní;

                     kladie si otázku, či tieto povinnosti boli splnené za predchádzajúce roky, a žiada agentúru, aby do 30. júna 2011 zaslala orgánu udeľujúcemu absolutórium správy IAS od roku 2007;

               32.

               berie na vedomie iniciatívu agentúry predložiť orgánu udeľujúcemu absolutórium výročnú správu IAS o vnútornom audite agentúry; domnieva sa, že by to mal byť bežný postup transparentnosti, a očakáva, že tento postup budú nasledovať všetky ostatné agentúry;

               33.

               berie na vedomie, že z 32 odporúčaní IAS týkajúcich sa vykonávacích postupov, do ktorých sú zapojení experti, je jedno „kritické“ a dvanásť „veľmi dôležitých“, a to najmä v oblasti riadenia ľudských zdrojov, riadenia konfliktu záujmov zamestnancov a v oblasti ďalších postupov slúžiacich na podporu poskytovania vedeckého hodnotenia humánnych liekov v agentúre; vyzýva preto agentúru, aby bezodkladne informovala orgán udeľujúci absolutórium o presnom obsahu týchto odporúčaní; naliehavo vyzýva agentúru, aby urýchlene realizovala odporúčania IAS a poskytla orgánu udeľujúcemu absolutórium úplný prehľad prijatých a vykonaných opatrení s cieľom náležite vyriešiť tieto odporúčania do 30 júna 2011; okrem toho žiada Dvor audítorov, aby účinnosť prijatých opatrení monitoroval a informoval o tom orgán udeľujúci absolutórium;

      Kroky, ktoré má agentúra prijať do 30. júna 2011

               34.

               naliehavo vyzýva výkonného riaditeľa agentúry, aby v spolupráci s IAS dôkladne preveril efektívne využívanie existujúcich postupov týkajúcich sa zisťovania a riešenia konfliktov záujmov u jej zamestnancov a expertov a aby výsledky oznámil orgánu udeľujúcemu absolutórium do 30. júna 2011;

               35.

               očakáva, že správna rada urýchlene prijme akčný plán na odstránenie nedostatkov v postupoch obstarávania; žiada osobitne výkonného riaditeľa agentúry, aby v spolupráci s IAS a materským generálnym riaditeľstvom vypracoval tento akčný plán, ktorý by mal zahŕňať osobitné opatrenia a harmonogram realizácie; očakáva, že agentúra oboznámi orgán udeľujúci absolutórium o týchto osobitných opatreniach do 30. júna 2011;

               36.

               vyzýva preto agentúru, aby do 30. júna 2011 informovala orgán udeľujúci absolutórium o zlepšeniach a opatreniach prijatých v súvislosti so všetkými uvedenými bodmi;

               37.

               pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2011 (7) o výkonnosti, finančnom hospodárení a kontrole agentúr.

      (1)  Ú. v. EÚ C 338, 14.12.2010, s. 28.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 136, 30.4.2004, s. 1.

      (4)  Ú. v. ES L 357, 31.12.2002, s. 72.

      (5)  Ú. v. EÚ L 252, 25.9.2010, s. 164.

      (6)  Ú. v. ES L 56, 4.3.1968, s. 1.

      (7)  Prijaté texty, P7_TA(2011)0163 (pozri stranu 269 tohto úradného vestníka).


title: Rozhodnutie Rady 2011/411/SZBP z  12. júla 2011 , ktorým sa vymedzuje štatút, sídlo a spôsob fungovania Európskej obrannej agentúry a ktorým sa zrušuje jednotná akcia 2004/551/SZBP

text:
               13.7.2011

               SK

               Úradný vestník Európskej únie

               L 183/16

         ROZHODNUTIE RADY 2011/411/SZBP
   z 12. júla 2011,
   ktorým sa vymedzuje štatút, sídlo a spôsob fungovania Európskej obrannej agentúry a ktorým sa zrušuje jednotná akcia 2004/551/SZBP
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej články 42 a 45,
   keďže:

               (1)

               Európska obranná agentúra (ďalej len „agentúra“) bola zriadená jednotnou akciou Rady 2004/551/SZBP (1) (ďalej len „jednotná akcia 2004/551/SZBP“) s cieľom podporiť úsilie Rady a členských štátov o skvalitnenie obranných spôsobilostí Únie v oblasti krízového riadenia a podporovať európsku bezpečnostnú a obrannú politiku.

               (2)

               V Európskej bezpečnostnej stratégii schválenej Európskou radou 12. decembra 2003 sa zriadenie obrannej agentúry považuje za dôležitý prvok procesu rozvoja pružnejších a účinnejších európskych vojenských zdrojov.

               (3)

               V správe z 11. decembra 2008 o vykonávaní Európskej bezpečnostnej stratégie sa uznáva vedúca úloha agentúry v procese rozvoja kľúčových obranných spôsobilostí pre spoločnú bezpečnostnú a obrannú politiku (SBOP).

               (4)

               Jednotná akcia 2004/551/SZBP by sa mala zrušiť a nahradiť s cieľom zohľadniť zmeny a doplnenia Zmluvy o Európskej únii (Zmluva o EÚ) zavedené Lisabonskou zmluvou.

               (5)

               V článku 45 Zmluvy o EÚ sa ustanovuje, že Rada prijme rozhodnutie ustanovujúce štatút, sídlo a spôsob fungovania agentúry, pričom by sa v ňom mal zohľadniť stupeň efektívnej účasti členských štátov na činnostiach agentúry.

               (6)

               Agentúra by mala prispievať k vykonávaniu spoločnej zahraničnej a bezpečnostnej politiky (SZBP), a najmä SBOP.

               (7)

               Štruktúra agentúry by jej mala umožniť reagovať na operačné požiadavky Únie a jej členských štátov, pokiaľ ide o SBOP, a ak je to potrebné, plniť jej funkcie, spolupracovať s tretími krajinami, organizáciami a subjektmi.

               (8)

               Agentúra by mala nadviazať úzke pracovné vzťahy s existujúcimi mechanizmami, zoskupeniami a organizáciami, ako sú tie zriadené podľa rámcovej zmluvy o budúcej zmluve (ďalej len „rámcová zmluva LoI“), ako aj Organizácia pre spoluprácu v oblasti vyzbrojovania (Organisation Conjointe de Coopération en matière d'Armement – OCCAR) a Európska vesmírna agentúra (European Space Agency – ESA).

               (9)

               Vysoký predstaviteľ Únie pre zahraničné veci a bezpečnostnú politiku (VP) by v súlade s článkom 18 ods. 2 Zmluvy o EÚ mal mať v štruktúre agentúry vedúce miesto a zabezpečovať základné spojenie medzi agentúrou a Radou.

               (10)

               Pri vykonávaní svojej úlohy politického dohľadu a tvorby politiky by Rada mala vydať usmernenia pre agentúru.

               (11)

               Prijatie finančného rámca pre agentúru, ako sa uvádza v článku 4 ods. 4, a uzavretie administratívnych mechanizmov medzi agentúrou a tretími štátmi, organizáciami a subjektmi musí vzhľadom na ich povahu schváliť Rada jednomyseľne.

               (12)

               Pri prijímaní usmernení a rozhodnutí, ktoré sa týkajú činnosti agentúry, by Rada mala zasadať na úrovni ministrov obrany.

               (13)

               Akékoľvek usmernenia alebo rozhodnutia, ktoré Rada prijme v súvislosti s agentúrou, by sa mali vypracovať v súlade s článkom 240 ZFEÚ.

               (14)

               Právomoci prípravných a poradných orgánov Rady, najmä Výboru stálych predstaviteľov podľa článku 240 ZFEÚ, Politického a bezpečnostného výboru (PBV) podľa článku 38 Zmluvy o EÚ a Vojenského výboru EÚ (VVEÚ), by mali zostať nedotknuté.

               (15)

               Národní riaditelia pre vyzbrojovanie (National Armaments Directors – NAD), riaditelia pre oblasť spôsobilostí, riaditelia pre oblasť výskumu a technológií a riaditelia pre oblasť obrannej politiky by v rámci prípravy rozhodnutí Rady týkajúcich sa agentúry mali dostávať správy a prispievať k tejto príprave v otázkach, ktoré patria do ich zodpovednosti.

               (16)

               Agentúra by mala mať právnu subjektivitu potrebnú na plnenie svojich funkcií a dosahovanie svojich cieľov, pričom má udržiavať úzke styky s Radou a plne rešpektovať zodpovednosti Európskej únie a jej inštitúcií.

               (17)

               Malo by sa stanoviť, že rozpočty v správe agentúry môžu v jednotlivých prípadoch prijímať zo všeobecného rozpočtu Európskej únie príspevky na iné ako administratívne náklady, a to pri plnom dodržiavaní pravidiel, postupov a rozhodovacích procesov, ktoré sa na ne vzťahujú, vrátane článku 41 ods. 2 Zmluvy o EÚ.

               (18)

               Agentúra by popri svojej otvorenosti k účasti všetkých členských štátov mala tiež poskytnúť osobitným skupinám členských štátov možnosť na vytvorenie projektov alebo programov ad hoc.

               (19)

               S výhradou rozhodnutia Rady o vytvorení stálej štruktúrovanej spolupráce a v súlade s článkom 42 ods. 6 a článkom 46 Zmluvy o EÚ a s Protokolom (č. 10) o stálej štruktúrovanej spolupráci zriadenej článkom 42 Zmluvy o EÚ, ktorý je pripojený k Zmluve o EÚ a ZFEÚ, by agentúra mala podporovať vykonávanie stálej štruktúrovanej spolupráce.

               (20)

               Agentúra by mala mať rozhodovacie postupy, ktoré jej umožnia efektívne plniť jej úlohy, rešpektujúc pritom národné bezpečnostné a obranné politiky zúčastnených členských štátov.

               (21)

               Agentúra by pri plnení svojho poslania mala v plnej miere dodržiavať článok 40 Zmluvy o EÚ.

               (22)

               Agentúra by mala konať v plnom súlade s bezpečnostnými normami a pravidlami Rady.

               (23)

               V súlade s článkom 5 Protokolu (č. 22) o postavení Dánska, ktorý je pripojený k Zmluve o EÚ a ZFEÚ, sa Dánsko nezúčastňuje na vypracúvaní a vykonávaní rozhodnutí a činností Európskej únie, ktoré majú dosah na obranu. Dánsko preto nebude týmto rozhodnutím viazané,

         PRIJALA TOTO ROZHODNUTIE:
   KAPITOLA I

      ZRIADENIE, POSLANIE A ÚLOHY AGENTÚRY

   Článok 1
   Zriadenie
   1.   Agentúra v oblasti rozvoja obranných spôsobilostí, výskumu, nadobúdania a vyzbrojovania (ďalej len „Európska obranná agentúra“ alebo „agentúra“), ako bola pôvodne zriadená jednotnou akciou 2004/551/SZBP, týmto pokračuje v súlade s nasledujúcimi ustanoveniami.
   2.   Agentúra koná pod vedením Rady a v rámci jednotného inštitucionálneho rámca Európskej únie, podporujúc SZBP a SBOP, bez toho, aby boli dotknuté zodpovednosti inštitúcií EÚ a orgánov Rady. Poslaním agentúry nie sú dotknuté právomoci Únie, pričom agentúra v plnej miere dodržiava článok 40 Zmluvy o EÚ.
   3.   Agentúra je otvorená účasti všetkých členských štátov EÚ, ktoré majú záujem o účasť v nej. Členské štáty, ktoré sa na činnostiach agentúry už zúčastňujú v čase prijatia tohto rozhodnutia, sú naďalej zúčastnenými členskými štátmi.
   4.   Každý členský štát, ktorý si po nadobudnutí účinnosti tohto rozhodnutia želá zúčastňovať sa na činnostiach agentúry alebo ktorý si želá z agentúry vystúpiť, oznámi svoj zámer Rade a informuje o tom VP. Akékoľvek technické a finančné opatrenia potrebné pre účasť alebo vystúpenie stanoví riadiaci výbor uvedený v článku 8.
   5.   Agentúra má sídlo v Bruseli.
   Článok 2
   Poslanie
   1.   Poslaním agentúry je podporovať Radu a členské štáty v ich úsilí o zlepšenie obranných spôsobilostí EÚ v oblasti krízového riadenia a podporovať SBOP v jej súčasnom i budúcom stave.
   2.   Agentúra určuje operačné požiadavky, presadzuje opatrenia na splnenie týchto požiadaviek, prispieva k identifikácii a prípadne k vykonávaniu akýchkoľvek opatrení potrebných na posilnenie priemyselnej a technologickej základne sektora obrany, podieľa sa na vymedzení európskej politiky v oblasti spôsobilostí a vyzbrojovania a pomáha Rade pri hodnotení zlepšovania vojenských spôsobilostí.
   3.   Poslaním agentúry nie sú dotknuté právomoci členských štátov v oblasti obrany.
   Článok 3
   Vymedzenie pojmov
   Na účely tohto rozhodnutia Rady sa uplatňujú tieto vymedzenia pojmov:

               a)

               „zúčastnené členské štáty“ sú členské štáty Európskej únie, ktoré sa zúčastňujú na činnostiach agentúry;

               b)

               „prispievajúce členské štáty“ sú zúčastnené členské štáty Európskej únie, ktoré prispievajú ku konkrétnemu projektu alebo programu agentúry.

         Článok 4
   Politický dohľad a mechanizmy podávania správ Rade
   1.   Agentúra vykonáva svoju činnosť pod vedením a politickým dohľadom Rady, ktorej pravidelne podáva správy a od ktorej prijíma pravidelné usmernenia.
   2.   Agentúra pravidelne podáva Rade správy o svojej činnosti, najmä:

               a)

               každoročne v novembri predkladá Rade správu o svojej činnosti za uvedený rok a poskytuje informácie o prvkoch pracovného programu agentúry a rozpočtov na nasledujúci rok;

               b)

               s výhradou rozhodnutia Rady o vytvorení stálej štruktúrovanej spolupráce predloží Rade aspoň raz do roka informácie o príspevku agentúry k hodnotiacim činnostiam v súvislosti so stálou štruktúrovanou spoluprácou, ako sa uvádza v článku 5 ods. 3 písm. f) bode ii).

         Agentúra včas poskytne Rade informácie o dôležitých otázkach, ktoré sa majú predložiť na rozhodnutie riadiacemu výboru.
   3.   Rada každoročne jednomyseľne a podľa potreby po porade s PBV alebo iným príslušným orgánom Rady vydáva usmernenia týkajúce sa práce agentúry, a najmä jej pracovného programu. Pracovný program agentúry sa vypracuje v rámci týchto usmernení.
   4.   Rada každoročne jednomyseľne schvaľuje finančný rámec pre agentúru na nasledujúce tri roky. V uvedenom finančnom rámci sa stanovujú odsúhlasené priority súvisiace s trojročným pracovným plánom agentúry, pričom rámec predstavuje právne záväzný finančný strop na prvý rok a finančné plánovanie na jeho druhý a tretí rok. Agentúra návrh finančného rámca a súvisiaci pracovný plán každoročne predkladá riadiacej rade na posúdenie najneskôr 31. marca.
   5.   Agentúra môže Rade a Komisii predkladať odporúčania potrebné na plnenie jej poslania.
   Článok 5
   Funkcie a úlohy
   1.   Agentúra pri plnení svojich funkcií a úloh rešpektuje ostatné právomoci Európskej únie a jej inštitúcií.
   2.   Plnením funkcií a úloh agentúry nie sú dotknuté právomoci členských štátov v oblasti obrany.
   3.   Agentúra, ktorá podlieha právomoci Rady, má za úlohu:

               a)

               prispievať k určovaniu cieľov vojenských spôsobilostí členských štátov a hodnoteniu dodržiavania záväzkov prijatých členskými štátmi v oblasti spôsobilostí, a to najmä prostredníctvom:

                           i)

                           identifikácie budúcich požiadaviek na obranné spôsobilosti EÚ, a to spoločne s príslušnými orgánmi Rady vrátane VVEÚ, pričom využíva okrem iného aj mechanizmus rozvoja spôsobilostí (Capability Development Mechanism – CDM) a iné nástroje, ktoré ho môžu v budúcnosti nahradiť;

                           ii)

                           koordinácie vykonávania plánu rozvoja spôsobilostí (CDP) a iného nástroja, ktorý ho môže v budúcnosti nahradiť;

                           iii)

                           posúdenia záväzkov vo vzťahu k spôsobilostiam, ktoré členské štáty prijali, a to pomocou kritérií, ktoré členské štáty schvália, okrem iného prostredníctvom procesu CDP a CDM a iných nástrojov, ktoré ich môžu v budúcnosti nahradiť;

               b)

               podporovať harmonizáciu operačných potrieb a prijímať efektívne a kompatibilné metódy obstarávania, a to najmä prostredníctvom:

                           i)

                           podpory a koordinácie harmonizácie vojenských požiadaviek;

                           ii)

                           podpory nákladovo efektívneho a účinného obstarávania pomocou identifikácie a šírenia najlepších postupov;

                           iii)

                           poskytnutia ohodnotení finančných priorít pre rozvoj a nadobúdanie spôsobilostí;

               c)

               navrhovať viacstranné projekty na plnenie cieľov v oblasti vojenských spôsobilostí a zabezpečovať koordináciu programov vykonávaných členskými štátmi a riadenia osobitných programov spolupráce, a to najmä prostredníctvom:

                           i)

                           podporovania a navrhovania nových viacstranných projektov spolupráce;

                           ii)

                           identifikácie a navrhovania činností zameraných na spoluprácu v operačnej oblasti;

                           iii)

                           úsilia koordinovať existujúce programy, ktoré vykonávajú členské štáty;

                           iv)

                           prevzatia zodpovednosti za riadenie osobitných programov, a to na žiadosť členských štátov;

                           v)

                           prípravy programov, ktoré bude riadiť OCCAR, alebo podľa potreby prostredníctvom iných nástrojov, a to na žiadosť členských štátov;

               d)

               podporovať výskum v oblasti obrannej technológie, koordinovať a plánovať spoločnú výskumnú činnosť a štúdie technických riešení, ktoré zodpovedajú budúcim operačným potrebám, a to najmä prostredníctvom:

                           i)

                           podpory – v prípade potreby v spolupráci s výskumnými činnosťami Únie – výskumu zameraného na plnenie budúcich požiadaviek na obranné a bezpečnostné spôsobilosti, čím sa posilní priemyselný a technologický potenciál Európy v tejto oblasti;

                           ii)

                           podpory účinnejšie zacieleného spoločného výskumu a technológií v oblasti obrany;

                           iii)

                           posilnenia výskumu a technológií v oblasti obrany prostredníctvom štúdií a projektov;

                           iv)

                           spravovania zmlúv, ktoré sa týkajú výskumu a technológií v oblasti obrany;

                           v)

                           úsilia maximalizovať v spolupráci s Komisiou doplnkovosť a synergiu medzi obrannými a civilnými alebo bezpečnostnými výskumnými programami;

               e)

               prispievať k určovaniu a v prípade potreby k vykonávaniu akýchkoľvek užitočných opatrení na posilňovanie priemyselnej a technickej základne sektora obrany a na zvyšovanie efektívnosti vojenských výdavkov, a to najmä prostredníctvom:

                           i)

                           prispievania k vybudovaniu medzinárodne konkurencieschopného európskeho trhu s obranným zariadením bez toho, aby boli dotknuté pravidlá vnútorného trhu a právomoci Komisie v tejto oblasti;

                           ii)

                           rozvoja príslušných politík a stratégií po porade s Komisiou a prípadne obranným priemyslom;

                           iii)

                           práce na rozvoji a harmonizácii relevantných postupov v celej EÚ v rámci úloh agentúry, a to po porade s Komisiou;

               f)

               s výhradou rozhodnutia Rady o vytvorení stálej štruktúrovanej spolupráce podporovať túto spoluprácu najmä prostredníctvom:

                           i)

                           zjednodušenia hlavných spoločných alebo európskych iniciatív na rozvoj spôsobilostí;

                           ii)

                           prispievania k pravidelnému hodnoteniu príspevkov zúčastnených členských štátov v oblasti spôsobilostí, najmä príspevkov uskutočnených v súlade s kritériami, ktoré sa majú ustanoviť okrem iného na základe článku 2 Protokolu (č. 10) o stálej štruktúrovanej spolupráci, ktorý je pripojený k Zmluve o EÚ a ZFEÚ, pričom správu o nich predkladá aspoň raz ročne.

         Článok 6
   Právna subjektivita
   Agentúra má právnu subjektivitu potrebnú na vykonávanie svojich funkcií a dosahovanie svojich cieľov. Členské štáty zabezpečia, aby agentúra požívala najširšiu právnu spôsobilosť, ktorá sa v ich práve poskytuje právnym subjektom. Agentúra môže najmä nadobúdať hnuteľný a nehnuteľný majetok a zaobchádzať s ním a môže byť účastníkom súdneho konania. Agentúra je oprávnená uzatvárať zmluvy so súkromnými alebo verejnými subjektmi či organizáciami.
   KAPITOLA II

      ORGÁNY A PERSONÁL AGENTÚRY

   Článok 7
   Vedúci agentúry
   1.   Vedúcim agentúry je vysoký predstaviteľ Únie pre zahraničné veci a bezpečnostnú politiku (VP).
   2.   Vedúci agentúry je zodpovedný za celkovú organizáciu a fungovanie agentúry a zabezpečuje, že výkonný riaditeľ prihliada na usmernenia Rady a vykonáva rozhodnutia riadiaceho výboru; výkonný riaditeľ podáva správy vedúcemu agentúry.
   3.   Vedúci agentúry predkladá správy agentúry Rade podľa článku 4 ods. 2.
   4.   Vedúci agentúry je zodpovedný za rokovania o administratívnych mechanizmoch s tretími štátmi a inými organizáciami, zoskupeniami alebo subjektmi v súlade so smernicami riadiaceho výboru. V rámci takýchto mechanizmov schválených riadiacim výborom zodpovedá vedúci agentúry za vytvorenie vhodných podmienok na prácu s nimi.
   Článok 8
   Riadiaci výbor
   1.   Rozhodovacím orgánom agentúry je riadiaci výbor zložený z jedného zástupcu z každého zúčastneného členského štátu oprávneného zaväzovať svoju vládu a zo zástupcu Komisie. Riadiaci výbor koná v rámci usmernení vydaných Radou.
   2.   Riadiaci výbor zasadá na úrovni ministrov obrany zúčastnených členských štátov alebo ich zástupcov. Riadiaci výbor v zásade zasadá na úrovni ministrov obrany najmenej dvakrát ročne.
   3.   Zasadnutia riadiaceho výboru zvoláva vedúci agentúry a predsedá im. Ak o zvolanie zasadnutia požiadajú zúčastnené členské štáty, vedúci agentúry tak urobí do jedného mesiaca.
   4.   Vedúci agentúry môže delegovať právomoc predsedať zasadnutiam riadiaceho výboru na úrovni zástupcov ministrov obrany.
   5.   Riadiaci výbor môže zasadať v osobitných zoskupeniach (ako napríklad v zložení NAD, riaditeľov pre oblasť spôsobilostí, riaditeľov pre oblasť výskumu a technológií či riaditeľov pre oblasť obrannej politiky).
   6.   Na zasadnutiach riadiaceho výboru sa zúčastňuje:

               a)

               výkonný riaditeľ agentúry uvedený v článku 10 alebo jeho zástupca;

               b)

               predseda VVEÚ alebo jeho zástupca;

               c)

               zástupcovia Európskej služby pre vonkajšiu činnosť (ESVČ).

         7.   Riadiaci výbor sa môže rozhodnúť v prípade otázok spoločného záujmu pozvať:

               a)

               generálneho tajomníka NATO alebo jeho vymenovaného zástupcu;

               b)

               vedúcich/predsedov iných mechanizmov, zoskupení alebo organizácií, ktorých práca sa týka činnosti agentúry (napríklad ako sú tie, ktoré sú zriadené podľa rámcovej zmluvy LoI, OCCAR či ESA);

               c)

               podľa potreby zástupcov iných tretích strán.

         Článok 9
   Úlohy a právomoci riadiaceho výboru
   1.   V rámci usmernení Rady uvedených v článku 4 ods. 1 riadiaci výbor:

               a)

               schvaľuje správy, ktoré sa majú predložiť Rade;

               b)

               na základe návrhu predloženého vedúcim agentúry a najneskôr 31. decembra každého roka schvaľuje ročný pracovný program agentúry na nasledujúci rok;

               c)

               najneskôr 31. decembra každého roka prijíma všeobecný rozpočet agentúry v rámci limitov určených vo finančnom rámci agentúry, o ktorom rozhodne Rada;

               d)

               v súlade s článkom 19 schvaľuje vytvorenie projektov alebo programov ad hoc v rámci agentúry;

               e)

               vymenúva výkonného riaditeľa a maximálne jeho dvoch zástupcov;

               f)

               rozhoduje o tom, že jeden alebo viaceré členské štáty môžu agentúru poveriť v súlade s článkom 17 administratívnym a finančným riadením určitých činností v rámci jej poslania;

               g)

               schvaľuje akékoľvek odporúčanie určené Rade alebo Komisii;

               h)

               prijíma rokovací poriadok agentúry;

               i)

               môže meniť a dopĺňať finančné ustanovenia na plnenie všeobecného rozpočtu agentúry;

               j)

               môže meniť a dopĺňať pravidlá a predpisy vzťahujúce sa na zmluvný personál a vyslaných národných expertov;

               k)

               stanovuje technické a finančné opatrenia, ktoré sa týkajú účasti alebo vystúpenia členských štátov podľa článku 1 ods. 4;

               l)

               prijíma smernice na rokovania vedúceho agentúry o administratívnych mechanizmoch;

               m)

               schvaľuje dojednania ad hoc uvedené v článku 22 ods. 1;

               n)

               uzaviera administratívne mechanizmy medzi agentúrou a tretími stranami uvedené v článku 24 ods. 1;

               o)

               schvaľuje ročnú uzávierku a súvahu;

               p)

               prijíma všetky ďalšie relevantné rozhodnutia súvisiace s plnením poslania agentúry.

         2.   Pokiaľ nie je týmto rozhodnutím ustanovené inak, riadiaci výbor prijíma rozhodnutia kvalifikovanou väčšinou. Hlasy zúčastnených členských štátov sa vážia v súlade s článkom 16 ods. 4 a 5 Zmluvy o EÚ. Na hlasovaní sa zúčastňujú iba zástupcovia zúčastnených členských štátov.
   3.   Ak zástupca zúčastneného členského štátu v riadiacom výbore vyhlási, že z dôležitých a uvedených dôvodov vnútroštátnej politiky zamýšľa namietať proti prijatiu rozhodnutia, ktoré sa má prijať kvalifikovanou väčšinou, hlasovanie sa neuskutoční. Tento zástupca môže vec postúpiť prostredníctvom vedúceho agentúry Rade s cieľom vydať podľa potreby usmernenia pre riadiaci výbor. Riadiaci výbor môže prípadne kvalifikovanou väčšinou rozhodnúť o tom, že vec postúpi na rozhodnutie Rade. Rada sa uznáša jednomyseľne.
   4.   Riadiaci výbor môže na návrh výkonného riaditeľa alebo zúčastneného členského štátu rozhodnúť o zriadení:

               a)

               výborov na prípravu administratívnych a rozpočtových rozhodnutí riadiaceho výboru zložených z delegátov zúčastnených členských štátov a zástupcu Komisie;

               b)

               výborov špecializovaných v osobitných otázkach v rámci poslania agentúry. Tieto výbory sú zložené z delegátov zúčastnených členských štátov, a ak riadiaci výbor nerozhodne inak, zo zástupcu Komisie.

         V rozhodnutí o zriadení takýchto výborov sa vymedzí ich mandát a dĺžka trvania.
   Článok 10
   Výkonný riaditeľ
   1.   Výkonného riaditeľa a jeho zástupcov vymenúva riadiaci výbor na návrh vedúceho agentúry na obdobie troch rokov. Riadiaci výbor môže rozhodnúť o predĺžení funkčného obdobia na dva roky. Výkonný riaditeľ a maximálne jeho dvaja zástupcovia konajú pod vedením vedúceho agentúry a v súlade s rozhodnutiami riadiaceho výboru.
   2.   Výkonný riaditeľ, ktorému pomáhajú jeho zástupcovia, prijíma všetky potrebné opatrenia na zabezpečenie účinnosti a efektívnosti činnosti agentúry. Výkonný riaditeľ je zodpovedný za dohľad nad prevádzkovými jednotkami a ich koordináciu s cieľom zabezpečiť celkovú súdržnosť ich práce. Výkonný riaditeľ je vedúcim personálu agentúry.
   3.   Výkonný riaditeľ je zodpovedný za:

               a)

               zabezpečenie vykonávania ročného pracovného programu agentúry;

               b)

               prípravu práce riadiaceho výboru, najmä návrhu ročného pracovného programu agentúry;

               c)

               prípravu návrhu ročného všeobecného rozpočtu, ktorý sa predloží riadiacemu výboru;

               d)

               prípravu trojročného pracovného plánu, ktorý sa predloží riadiacemu výboru;

               e)

               prípravu trojročného finančného rámca, ktorý sa predloží Rade;

               f)

               zabezpečenie úzkej spolupráce s prípravnými orgánmi Rady a poskytovanie informácií týmto orgánom, najmä PBV a VVEÚ;

               g)

               prípravu správ uvedených v článku 4 ods. 2;

               h)

               prípravu výkazu príjmov a výdavkov a plnenie všeobecného rozpočtu agentúry a rozpočtov projektov alebo programov ad hoc, ktorými bola agentúra poverená;

               i)

               každodenné administratívne riadenie agentúry;

               j)

               všetky bezpečnostné aspekty;

               k)

               všetky personálne záležitosti.

         4.   Výkonný riaditeľ je v rámci pracovného programu a všeobecného rozpočtu agentúry oprávnený uzavierať zmluvy a prijímať personál. Výkonný riaditeľ je povoľovacím úradníkom zodpovedným za využívanie rozpočtov v správe agentúry.
   5.   Výkonný riaditeľ sa zodpovedá riadiacemu výboru.
   6.   Výkonný riaditeľ je právnym zástupcom agentúry.
   Článok 11
   Personál
   1.   Personál agentúry vrátane výkonného riaditeľa pozostáva zo zmluvného a štatutárneho personálu prijatého spomedzi kandidátov zo všetkých zúčastnených členských štátov na základe čo najširšieho zemepisného zastúpenia, ako aj z inštitúcií EÚ. Personál agentúry vyberá výkonný riaditeľ na základe príslušných spôsobilostí a odborných znalostí a prostredníctvom spravodlivých a transparentných výberových konaní. Výkonný riaditeľ vopred zverejní podrobnosti o všetkých dostupných pozíciách a kritériá výberového konania. V každom prípade sa pri prijímaní personálu zameriava na to, aby sa pre agentúru zabezpečili služby personálu na najvyššej úrovni schopností a efektívnosti.
   2.   Vedúci agentúry na návrh výkonného riaditeľa a po porade s riadiacim výborom vymenúva personál agentúry a obnovuje jeho zmluvy na vyššej riadiacej úrovni.
   3.   Personál agentúry pozostáva z:

               a)

               pracovníkov prijatých priamo agentúrou na zmluvu na dobu určitú, vybraných spomedzi štátnych príslušníkov zúčastnených členských štátov. Predpisy vzťahujúce sa na týchto pracovníkov (2) schválila Rada jednomyseľne. Uvedené predpisy preskúmava a v prípade potreby mení a dopĺňa riadiaci výbor, ak je na tento účel nimi splnomocnený;

               b)

               národných expertov vyslaných zúčastnenými členskými štátmi buď na miesta v rámci organizačnej štruktúry agentúry, alebo na vykonávanie špecifických úloh a projektov. Predpisy vzťahujúce sa na týchto pracovníkov (3) schválila Rada jednomyseľne. Uvedené predpisy preskúmava a v prípade potreby mení a dopĺňa riadiaci výbor, ak je na tento účel nimi splnomocnený;

               c)

               úradníkov Únie pridelených agentúre podľa potreby na dobu určitú a/alebo na vykonávanie špecifických úloh alebo projektov.

         4.   Právomoc rozhodovať o všetkých sporoch medzi agentúrou a každou osobou, na ktorú sa vzťahujú predpisy uplatniteľné na personál agentúry, má Súdny dvor Európskej únie.
   KAPITOLA III

      ROZPOČET A FINANČNÉ PRAVIDLÁ

   Článok 12
   Rozpočtové zásady
   1.   Rozpočty zostavené v eurách sú akty, ktorými sa na každý rozpočtový rok stanovujú a povoľujú všetky príjmy a výdavky v správe agentúry.
   2.   Rozpočtové prostriedky sa schvaľujú na obdobie jedného rozpočtového roka, ktorý sa začína 1. januára a končí sa 31. decembra toho istého roka.
   3.   V každom rozpočte musia byť príjmy a výdavky v rovnováhe. Všetky príjmy a výdavky sa v príslušnom rozpočte zaúčtujú v celosti bez vzájomného započítania.
   4.   Rozpočet pozostáva z diferencovaných rozpočtových prostriedkov, ktoré sa skladajú z viazaných rozpočtových prostriedkov a platobných rozpočtových prostriedkov a z nediferencovaných rozpočtových prostriedkov.
   5.   Viazané rozpočtové prostriedky sú určené na úhradu celkových nákladov právnych záväzkov prijatých v bežnom rozpočtovom roku. Záväzky však môžu byť prijaté vcelku alebo v ročných splátkach. Viazané rozpočtové prostriedky sa zaúčtujú na základe právnych záväzkov prijatých do 31. decembra.
   6.   Platobné rozpočtové prostriedky sú určené na úhradu právnych záväzkov, ktoré boli prijaté v bežnom rozpočtovom roku a/alebo v predchádzajúcich rozpočtových rokoch. Platby sa zaúčtujú na základe rozpočtových záväzkov prijatých do 31. decembra.
   7.   Príjmy za rozpočtový rok sa zaúčtujú za rozpočtový rok podľa čiastok prijatých v priebehu rozpočtového roka.
   8.   Ani príjmy, ani výdavky sa nesmú vynakladať inak ako ich pridelením do riadku rozpočtu a v rámci limitov pridelených prostriedkov, ktoré sú na ne vyčlenené.
   9.   Rozpočtové prostriedky sa vynakladajú v súlade so zásadami riadneho finančného hospodárenia, a to v súlade so zásadami hospodárnosti, efektívnosti a účinnosti.
   Článok 13
   Všeobecný rozpočet
   1.   Vedúci agentúry poskytne riadiacemu výboru do 31. marca každého roka celkový odhad návrhu všeobecného rozpočtu na nasledujúci rok, ktorý v plnej miere zohľadňuje finančné plánovanie ustanovené vo finančnom rámci.
   2.   Vedúci agentúry predloží návrh všeobecného rozpočtu riadiacemu výboru každý rok do 30. júna. Návrh zahŕňa:

               a)

               rozpočtové prostriedky, ktoré sa považujú za potrebné na:

                           i)

                           pokrytie nákladov agentúry na prevádzku, personál a zasadnutia;

                           ii)

                           obstarávanie externého poradenstva, najmä operačnej analýzy, nevyhnutného pre agentúru na plnenie jej úloh a na osobitné výskumné a technologické činnosti na spoločný prospech všetkých zúčastnených členských štátov, najmä technické prípadové štúdie a predrealizačné štúdie;

               b)

               výhľady príjmov potrebných na krytie výdavkov.

         3.   Riadiaci výbor sa usiluje zabezpečiť, aby rozpočtové prostriedky uvedené v odseku 2 písm. a) bode ii) predstavovali významný podiel celkových rozpočtových prostriedkov uvedených v odseku 2. Tieto rozpočtové prostriedky odrážajú skutočné potreby a umožňujú agentúre plniť jej operatívnu úlohu.
   4.   K návrhu všeobecného rozpočtu je priložený podrobný plán pracovných miest a podrobné odôvodnenia.
   5.   Riadiaci výbor môže jednomyseľne rozhodnúť, že návrh všeobecného rozpočtu bude zahŕňať aj konkrétny projekt alebo program, ak ide jasne o spoločný prospech všetkých zúčastnených členských štátov.
   6.   Rozpočtové prostriedky sú rozdelené na hlavy a kapitoly, pričom výdavky sa zoskupujú podľa druhu alebo účelu a podľa potreby sú ďalej rozdelené do článkov.
   7.   Každá hlava môže obsahovať kapitolu nazvanú „provizórne rozpočtové prostriedky“. Tieto rozpočtové prostriedky sa vyčlenia vtedy, keď zo závažných dôvodov nie je isté, aká výška rozpočtových prostriedkov je potrebná alebo aký je rozsah plnenia vyčlenených rozpočtových prostriedkov.
   8.   Príjmy sa skladajú z:

               a)

               príspevkov, ktoré platia zúčastnené členské štáty agentúry podľa stupnice hrubého národného dôchodku (HND);

               b)

               iné príjmy.

         Návrh všeobecného rozpočtu obsahuje riadky na zahrnutie účelovo viazaných príjmov, a ak je to možné, uvádza predpokladanú čiastku.
   9.   Riadiaci výbor prijme návrh všeobecného rozpočtu do 31. decembra každého roka v rámci finančného rámca agentúry. Pritom riadiacemu výboru predsedá vedúci agentúry alebo zástupca vymenovaný vedúcim agentúry, alebo člen riadiaceho výboru na výzvu vedúceho agentúry. Výkonný riaditeľ vyhlási, že rozpočet sa prijal, a oboznámi s tým zúčastnené členské štáty.
   10.   Pokiaľ sa na začiatku rozpočtového roka návrh všeobecného rozpočtu neprijal, môže sa každý mesiac čerpať suma rovnajúca sa najviac jednej dvanástine rozpočtových prostriedkov predchádzajúceho rozpočtového roka v každej kapitole alebo v inom pododdiele rozpočtu. Toto opatrenie však agentúre neumožňuje disponovať viac ako jednou dvanástinou rozpočtových prostriedkov stanovených počas prípravy návrhu všeobecného rozpočtu. Riadiaci výbor, uznášajúci sa kvalifikovanou väčšinou, môže na návrh výkonného riaditeľa povoliť výdavky presahujúce jednu dvanástinu, pokiaľ celkové rozpočtové prostriedky na daný rozpočtový rok nepresiahnu rozpočtové prostriedky predchádzajúceho rozpočtového roka. Výkonný riaditeľ môže požiadať o príspevky potrebné na krytie rozpočtových prostriedkov povolených týmto ustanovením, ktoré sú splatné do tridsiatich dní od odoslania žiadosti o príspevky.
   Článok 14
   Opravné rozpočty
   1.   V prípade neodvrátiteľných, výnimočných alebo nepredvídaných okolností môže výkonný riaditeľ predložiť návrh opravného rozpočtu v rámci limitov stanovených vo finančnom rámci.
   2.   Návrh opravného rozpočtu sa zostaví, predloží, prijme a oznámi v súlade s rovnakými postupmi ako všeobecný rozpočet v rámci limitov stanovených vo finančnom rámci. Riadiaci výbor koná s náležitým ohľadom na naliehavosť situácie.
   3.   Ak sa aj pri plnom zohľadnení pravidiel ustanovených v článku 13 ods. 2 a 3 limity stanovené vo finančnom rámci považujú za nedostatočné vzhľadom na výnimočné a nepredvídané okolnosti, riadiaci výbor predloží Rade, ktorá sa uznáša jednomyseľne, na prijatie opravný rozpočet.
   Článok 15
   Účelovo viazané príjmy
   1.   Agentúra môže do všeobecného rozpočtu prijímať účelovo viazané finančné príspevky na konkrétne ciele, ktoré poslúžia na úhradu iných nákladov ako nákladov uvedených v článku 13 ods. 2 písm. a) bode i), a to:

               a)

               zo všeobecného rozpočtu Európskej únie jednotlivo pre každý prípad, pričom sa musia plne dodržiavať pravidlá, postupy a rozhodovacie procesy, ktoré sa naň vzťahujú;

               b)

               od členských štátov, tretích krajín alebo iných tretích strán.

         2.   Účelovo viazané príjmy sa môžu použiť iba na konkrétny účel, na ktorý sú pridelené.
   Článok 16
   Príspevky a náhrady
   1.   Stanovenie príspevkov, na ktoré sa vzťahuje stupnica HND:

               a)

               Ak sa uplatňuje stupnica HND, rozdelenie príspevkov medzi členské štáty, od ktorých sa vyžaduje príspevok, sa stanovuje v súlade so stupnicou hrubého národného produktu podľa článku 41 ods. 2 Zmluvy o EÚ a v súlade s rozhodnutím Rady 2007/436/ES, Euratom zo 7. júna 2007 o systéme vlastných zdrojov Európskych spoločenstiev (4) alebo akýmkoľvek iným rozhodnutím Rady, ktoré ho môže nahradiť.

               b)

               Údaje pre výpočet každého príspevku sú stanovené v stĺpci „vlastné zdroje HND“ v tabuľke Súhrn financovania všeobecného rozpočtu podľa typu vlastných zdrojov a podľa členského štátu, ktorá tvorí dodatok k poslednému rozpočtu prijatému Európskou úniou. Príspevok každého členského štátu, ktorého príspevok je splatný, je úmerný podielu HND tohto členského štátu k celkovému HND členských štátov, ktorých príspevky sú splatné.

         2.   Harmonogram platieb príspevkov:

               a)

               príspevky určené na financovanie všeobecného rozpočtu agentúry uhrádzajú zúčastnené členské štáty v troch rovnakých splátkach k 15. februáru, 15. júnu a 15. októbru príslušného rozpočtového roka;

               b)

               v prípade prijatia opravného rozpočtu dotknuté členské štáty uhrádzajú potrebné príspevky do 60 dní od odoslania žiadosti o príspevky;

               c)

               každý členský štát hradí bankové poplatky súvisiace s platbou svojich príspevkov;

               d)

               ak sa ročný rozpočet neschváli do konca novembra, môže agentúra na žiadosť členského štátu požiadať tento členský štát o individuálne dočasné poskytnutie príspevkov.

         Článok 17
   Správa výdavkov agentúrou v mene členských štátov
   1.   Riadiaci výbor môže na návrh výkonného riaditeľa alebo členského štátu rozhodnúť o poverení agentúry členskými štátmi administratívnym a finančným riadením určitých činností v rámci jej poslania.
   2.   Riadiaci výbor môže svojím rozhodnutím agentúru poveriť úlohou uzavierať zmluvy v mene určitých členských štátov. Agentúru môže tiež poveriť vopred vyzbierať od týchto členských štátov finančné prostriedky potrebné na plnenie uzavretých zmlúv.
   Článok 18
   Plnenie rozpočtu
   1.   Finančné ustanovenia vzťahujúce sa na všeobecný rozpočet agentúry prijme Rada, ktorá sa uznáša jednomyseľne (5). Riadiaci výbor, uznášajúci sa jednomyseľne, tieto ustanovenia preskúmava a v prípade potreby ich mení a dopĺňa.
   2.   Riadiaci výbor v prípade potreby prijme na návrh výkonného riaditeľa vykonávacie pravidlá plnenia a kontroly všeobecného rozpočtu, najmä pokiaľ ide o verejné obstarávanie, bez toho, aby boli dotknuté príslušné pravidlá EÚ. Riadiaci výbor zabezpečuje, aby sa riadnym spôsobom prihliadalo na bezpečnosť poskytovania a dodržiavali sa požiadavky na ochranu utajovaných skutočností obrany a práv duševného vlastníctva.
   3.   Finančné ustanovenia a pravidlá uvedené v tomto článku sa nevzťahujú na projekty a programy ad hoc uvedené v článkoch 19 a 20.
   KAPITOLA IV

      PROJEKTY ALEBO PROGRAMY AD HOC A S NIMI SÚVISIACE ROZPOČTY

   Článok 19
   Schvaľovanie projektov alebo programov ad hoc a s nimi súvisiacich rozpočtov ad hoc (kategória A – s možnosťou nezúčastniť sa)
   1.   Jeden alebo viac zúčastnených členských štátov alebo výkonný riaditeľ môžu predložiť riadiacemu výboru projekt alebo program ad hoc v rámci poslania agentúry, ktorý predpokladá všeobecnú účasť zúčastnených členských štátov. Riadiacemu výboru sa poskytnú informácie o prípadnom predloženom rozpočte ad hoc súvisiacom s navrhovaným projektom alebo programom, ako aj o možných príspevkoch tretích strán.
   2.   Spravidla prispievajú všetky zúčastnené členské štáty. O svojich zámeroch v tomto smere informujú výkonného riaditeľa.
   3.   Vypracovanie projektu alebo programu ad hoc schvaľuje riadiaci výbor.
   4.   Riadiaci výbor môže na návrh výkonného riaditeľa alebo zúčastneného členského štátu rozhodnúť o zriadení výboru pre dohľad nad riadením a uskutočňovaním projektu alebo programu ad hoc. Takýto výbor je zložený z delegátov z každého prispievajúceho členského štátu, a ak na projekt alebo program prispieva Únia, aj zo zástupcu Komisie. Riadiaci výbor rozhodnutím vymedzí mandát tohto výboru a dĺžku jeho trvania.
   5.   Pri projekte alebo programe ad hoc prispievajúce členské štáty na zasadnutí riadiaceho výboru schvaľujú:

               a)

               pravidlá upravujúce riadenie projektu alebo programu;

               b)

               prípadný rozpočet ad hoc na daný projekt alebo program, kľúč pre príspevky a potrebné vykonávacie pravidlá;

               c)

               účasť tretích strán vo výbore uvedenom v odseku 4. Ich účasťou nie je dotknutá autonómia rozhodovania Únie.

         6.   Ak na projekty alebo programy ad hoc prispieva Únia, na rozhodovaní podľa odseku 5 sa zúčastňuje Komisia, pričom sa v plnej miere dodržiavajú rozhodovacie postupy uplatniteľné na všeobecný rozpočet Európskej únie.
   Článok 20
   Schvaľovanie projektov alebo programov ad hoc a s nimi súvisiacich rozpočtov ad hoc (kategória B – s možnosťou zúčastniť sa)
   1.   Jeden alebo viaceré zúčastnené členské štáty môžu informovať riadiaci výbor, že majú v úmysle vytvoriť projekt alebo program ad hoc v rámci poslania agentúry a prípadný súvisiaci rozpočet ad hoc. Riadiacemu výboru sa poskytnú informácie o prípadnom rozpočte ad hoc súvisiacom s navrhovaným projektom alebo programom, a ak je to relevantné, o podrobnostiach týkajúcich sa ľudských zdrojov na daný projekt alebo program, ako aj o možných príspevkoch tretích strán.
   2.   V záujme maximalizácie možností spolupráce sa všetkým zúčastneným členským štátom poskytnú o projekte alebo programe ad hoc informácie vrátane základov, na ktorých sa v primeranom čase môže účasť rozšíriť, a to tak, aby ktorýkoľvek zúčastnený členský štát mohol vyjadriť svoj záujem o pripojenie sa. Iniciátori takéhoto projektu alebo programu sa navyše budú usilovať zabezpečiť čo najširšiu účasť. Iniciátori projektu stanovia podmienky účasti pre každý jednotlivý prípad.
   3.   Projekt alebo program ad hoc sa následne, pokiaľ riadiaci výbor v lehote jedného mesiaca od prijatia informácií uvedených v odseku 1 nerozhodne inak, pokladá za projekt alebo program agentúry.
   4.   Ktorýkoľvek zúčastnený členský štát, ktorý má v neskoršej etape záujem o účasť na projekte alebo programe ad hoc, oznámi svoj zámer prispievajúcim členským štátom. O účasti dotknutého členského štátu rozhodnú medzi sebou prispievajúce členské štáty do dvoch mesiacov od doručenia tohto oznámenia, pričom zohľadnia základ určený v čase oboznámenia členských štátov s projektom alebo programom.
   5.   Prispievajúce členské štáty prijímajú rozhodnutia potrebné na vytvorenie a uskutočňovanie projektu alebo programu ad hoc a aj prípadný súvisiaci rozpočet. Ak na takéto projekty alebo programy prispieva Únia, na rozhodovaní podľa tohto odseku sa zúčastňuje Komisia, pričom sa v plnej miere dodržiavajú rozhodovacie postupy uplatniteľné na všeobecný rozpočet Európskej únie. Prispievajúce členské štáty podľa potreby informujú riadiaci výbor o vývoji tohto projektu alebo programu.
   Článok 21
   Príspevky zo všeobecného rozpočtu Európskej únie na rozpočty ad hoc

   Na rozpočty ad hoc zostavené pre projekty alebo programy ad hoc uvedené v článkoch 19 a 20 možno poskytovať príspevky zo všeobecného rozpočtu Európskej únie.
   Článok 22
   Účasť tretích strán
   1.   Na konkrétny projekt alebo program ad hoc vytvorený podľa článkov 19 alebo 20 a na súvisiaci rozpočet môžu prispievať tretie strany. Potrebné dojednania ad hoc medzi agentúrou a tretími stranami pre každý jednotlivý projekt alebo program schvaľuje riadiaci výbor uznášajúci sa kvalifikovanou väčšinou.
   2.   Pri projektoch vytvorených podľa článku 19 prispievajúce členské štáty, zasadajúce v rámci riadiaceho výboru, schvaľujú všetky potrebné dojednania s dotknutými tretími stranami vo vzťahu k ich príspevkom.
   3.   Pri projektoch podľa článku 20 prispievajúce členské štáty rozhodujú o akýchkoľvek potrebných dojednaniach s dotknutými tretími stranami vo vzťahu k ich príspevkom.
   4.   Ak na projekty alebo programy ad hoc prispieva Únia, na rozhodovaní podľa odsekov 2 a 3 sa zúčastňuje Komisia.
   KAPITOLA V

      VZŤAHY S KOMISIOU

   Článok 23
   Účasť na činnosti agentúry
   1.   Komisia je členom riadiaceho výboru bez práva hlasovať a plne sa zapája do činnosti agentúry.
   2.   Komisia sa tiež môže zúčastňovať na projektoch a programoch agentúry.
   3.   Agentúra vypracuje potrebné administratívne mechanizmy a nadviaže pracovné vzťahy s Komisiou najmä v súvislosti s výmenou odborných znalostí a poradenstva v oblastiach, v ktorých majú činnosti Únie význam pre poslanie agentúry a v ktorých činnosti agentúry súvisia s činnosťami Únie.
   4.   Vzájomnou dohodou medzi agentúrou a Komisiou alebo vzájomnou dohodou medzi prispievajúcimi členskými štátmi a Komisiou sa pre každý jednotlivý prípad stanovia nevyhnutné dojednania na úhradu príspevku zo všeobecného rozpočtu Európskej únie podľa článkov 15 a 21.
   KAPITOLA VI

      VZŤAHY S TRETÍMI KRAJINAMI, ORGANIZÁCIAMI A SUBJEKTMI

   Článok 24
   Administratívne mechanizmy a iné záležitosti
   1.   Na účely plnenia svojho poslania môže agentúra uzatvárať s tretími krajinami, organizáciami a subjektmi administratívne mechanizmy. Takéto mechanizmy zahŕňajú najmä:

               a)

               zásady vzťahu medzi agentúrou a treťou stranou;

               b)

               ustanovenia pre poradenstvo v oblastiach týkajúcich sa činnosti agentúry;

               c)

               otázky bezpečnosti.

         Agentúra pritom rešpektuje jednotný inštitucionálny rámec a autonómiu rozhodovania Únie. Každý takýto mechanizmus uzatvára riadiaci výbor po schválení Radou uznášajúcou sa jednomyseľne.
   2.   Agentúra rozvíja úzke pracovné vzťahy s príslušnými zložkami OCCAR a s tými, ktoré sú zriadené podľa rámcovej zmluvy LoI s cieľom zahrnúť tieto zložky alebo osvojiť si vo vhodnom čase ich zásady a postupy, a to podľa potreby a na základe vzájomnej dohody.
   3.   Vzájomná transparentnosť a súdržný rozvoj v oblasti spôsobilostí sa zabezpečuje uplatňovaním postupov CDM. Ďalšie pracovné vzťahy medzi agentúrou a príslušnými orgánmi NATO sa vymedzujú v administratívnom mechanizme uvedenom v odseku 1, pričom sa v plnej miere dodržiava stanovený rámec spolupráce a poradenstva medzi EÚ a NATO.
   4.   Agentúra je v rámci mechanizmov uvedených v odseku 1 splnomocnená nadväzovať pracovné vzťahy s inými organizáciami a subjektmi, ako sú uvedené v odsekoch 2 a 3, s cieľom uľahčiť možnú účasť.
   5.   Agentúra je v rámci mechanizmov uvedených v odseku 1 oprávnená nadväzovať pracovné vzťahy s tretími krajinami s cieľom uľahčiť ich možnú účasť na konkrétnych projektoch a programoch.
   6.   V záujme prípadnej účasti bývalých členov Západoeurópskej skupiny pre vyzbrojovanie, ktorí nie sú členskými štátmi EÚ, na konkrétnych projektoch a programoch agentúry sa pre tieto štáty zabezpečuje čo najväčšia transparentnosť týchto projektov a programov. Na tento účel sa zriaďuje poradný výbor, ktorý poskytuje fórum na výmenu názorov a informácií o otázkach spoločného záujmu, ktoré patria do rozsahu poslania agentúry. Predsedá mu výkonný riaditeľ alebo jeho zástupca. Skladá sa zo zástupcov každého zúčastneného členského štátu, zástupcu Komisie a zástupcov bývalých členov WEAG, ktorí nie sú členskými štátmi EÚ, v súlade s podmienkami, ktoré sa s nimi dohodnú.
   7.   Na základe žiadosti sa na zasadnutiach poradného výboru uvedeného v odseku 6 môžu zúčastňovať aj európske členské štáty NATO, ktoré nie sú členmi EÚ, v súlade s podmienkami, ktoré sa s nimi dohodnú.
   8.   Poradný výbor uvedený v odseku 6 môže tiež slúžiť ako fórum pre dialóg s ďalšími tretími stranami o špecifických otázkach vzájomného záujmu v rámci poslania agentúry a môže slúžiť na zabezpečenie ich plnej informovanosti o vývoji v otázkach spoločného záujmu a o možnostiach budúcej spolupráce.
   KAPITOLA VII

      RÔZNE USTANOVENIA

   Článok 25
   Výsady a imunity
   Výsady a imunity výkonného riaditeľa a personálu agentúry sú ustanovené v rozhodnutí zástupcov vlád členských štátov Európskej únie zasadajúcich v Rade z 10. novembra 2004 o výsadách a imunitách udelených Európskej obrannej agentúre a jej zamestnancom.
   Výsady a imunity agentúry sú ustanovené v Protokole (č. 7) o výsadách a imunitách Európskej únie, ktorý je pripojený k Zmluve o Európskej únii a Zmluve o fungovaní Európskej únie.
   Článok 26
   Doložka o preskúmaní
   Vedúci agentúry najneskôr 14. júla 2014 predloží riadiacemu výboru správu o vykonávaní tohto rozhodnutia, aby ho Rada mohla prípadne preskúmať.
   Článok 27
   Právna zodpovednosť
   1.   Zmluvná zodpovednosť agentúry sa spravuje právom rozhodujúcim pre dotknutú zmluvu.
   2.   V zmysle rozhodcovskej doložky uvedenej v ktorejkoľvek zmluve uzavretej agentúrou má súdnu právomoc Súdny dvor Európskej únie.
   3.   Osobná zodpovednosť personálu voči agentúre sa spravuje príslušnými pravidlami, ktoré sa na ňu vzťahujú.
   Článok 28
   Prístup k dokumentom
   Na dokumenty, ktoré má agentúra v držbe, sa uplatňujú pravidlá ustanovené v nariadení Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (6).
   Článok 29
   Bezpečnosť
   1.   Na agentúru sa vzťahujú bezpečnostné predpisy Rady prijaté rozhodnutím Rady 2001/264/ES (7).
   2.   Agentúra zabezpečuje primeranú bezpečnosť svojej externej komunikácie.
   Článok 30
   Jazykový režim
   Jazykový režim agentúry stanovuje Rada uznášajúca sa jednomyseľne.
   Článok 31
   Zrušenie jednotnej akcie 2004/551/SZBP
   Týmto rozhodnutím sa zrušuje a nahrádza jednotná akcia 2004/551/SZBP o zriadení Európskej obrannej agentúry.
   Článok 32
   Nadobudnutie účinnosti
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 12. júla 2011

            Za Radu

            predseda

         J. VINCENT-ROSTOWSKI

      (1)  Ú. v. EÚ L 245, 17.7.2004, s. 17.

      (2)  Rozhodnutie Rady 2004/676/ES z 24. septembra 2004 týkajúce sa Služobného poriadku Európskej obrannej agentúry (Ú. v. EÚ L 310, 7.10.2004, s. 9).

      (3)  Rozhodnutie Rady 2004/677/ES z 24. septembra 2004 o pravidlách uplatniteľných na národných expertov a vojenský personál pri vysielaní do Európskej obrannej agentúry (Ú. v. EÚ L 310, 7.10.2004, s. 64).

      (4)  Ú. v. EÚ L 163, 23.6.2007, s. 17.

      (5)  Rozhodnutie Rady 2007/643/SZBP z 18. septembra 2007 o finančných pravidlách Európskej obrannej agentúry a o pravidlách obstarávania a pravidlách týkajúcich sa finančných príspevkov z operačného rozpočtu Európskej obrannej agentúry (Ú. v. EÚ L 269, 12.10.2007, s. 1).

      (6)  Ú. v. ES L 145, 31.5.2001, s. 43.

      (7)  Ú. v. ES L 101, 11.4.2001, s. 1.


title: Rozhodnutie Rady z 28. októbra 1996 k záverom Dohody vo forme výmeny listov medzi Európskym spoločenstvom a Arabskou republikou Egypt upravujúce opatrenia pre dovozy ryže pochádzajúcej z Egypta do spoločenstva

text:
Dôležité právne oznámenie

|

31996D0640

Úradný vestník L 292 , 15/11/1996 S. 0027 - 0028

		Rozhodnutie Radyz 28. októbra 1996k záverom Dohody vo forme výmeny listov medzi Európskym spoločenstvom a Arabskou republikou Egypt upravujúce opatrenia pre dovozy ryže pochádzajúcej z Egypta do spoločenstva(96/640/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 113 v súvislosti s prvou vetou článku 228 odsek 2,so zreteľom na návrh Komisie,keďže článok 19 Dohody o spolupráci medzi Európskym hospodárskym spoločenstvom a Arabskou republikou Egypt [1] stanovuje zníženie dovozného cla do spoločenstva na ryžu pochádzajúcu z tejto krajiny, v rozsahu ročného množstva 32000 ton a pod podmienkou, že vývozné clo bude vybrané; keďže dohoda zabezpečuje, že spoločenstvo môže upravovať tieto opatrenia, berúc do úvahy záujmy Egypta, v prípade akýchkoľvek zmien v jeho pravidlách;keďže spoločenstvo, v rámci dohody o poľnohospodárstve Uruguajského kola, sa zaviazalo nahradiť premenlivé poplatky colnými poplatkami; keďže toto si vyžaduje prispôsobenie dohody s Egyptom;keďže spoločenstvo za týmto účelom dosiahlo s Arabskou Republikou Egypt Dohodu vo forme výmeny listov prispôsobujúce dané opatrenia tejto dohody;keďže dohoda by mala byť schválená,ROZHODLA TAKTO:Článok 1Dohoda vo forme výmeny listov medzi Európskym spoločenstvom a Arabskou republikou Egypt prispôsobujúca opatrenia pre dovozy do spoločenstva ryže pochádzajúcej z Egypta je týmto schválená v mene spoločenstva.Text dohody je pripojený k tomuto rozhodnutiu.Článok 2Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo [2].Článok 3Opatrenia na vykonávanie dohody, obsahujúce akékoľvek dozorné opatrenie, budú prijaté podľa postupu stanoveného v článku 27 nariadenia (EHS) č. 1418/76 [3].Ak uplatňovanie dohody vyžaduje užšiu spoluprácu s Arabskou republikou Egypt, spoločenstvo môže prijať všetky potrebné opatrenia pre zaistenie takejto spolupráce.V Luxemburgu 28. októbra 1996Za RadupredsedaD. Spring[1] Ú. v. ES L 266, 27.9.1978, s. 1.[2] Generálny sekretariát Rady zverejní dátum vstúpenia do platnosti Dohody v Úradnom vestníku Európskych spoločenstiev.[3] Nariadenie Rady (EHS) č. 1411/76 z 21. júna 1976 o spoločnej organizácii trhu s ryžou (Ú. v. ES L 166, 25.6.1976, s. 1). Nariadenie naposledy zmenené a doplnené nariadením (EHS) č. 3072/95 (Ú. v. ES L 329, 30.12.1995, s. 18).--------------------------------------------------


title: Rozhodnutie Rady 2014/137/EÚ zo 14. marca 2014 o vzťahoch medzi Európskou úniou na jednej strane a Grónskom a Dánskym kráľovstvom na strane druhej

text:
               15.3.2014

               SK

               Úradný vestník Európskej únie

               L 76/1

      ROZHODNUTIE RADY 2014/137/EÚ
   zo 14. marca 2014
   o vzťahoch medzi Európskou úniou na jednej strane a Grónskom a Dánskym kráľovstvom na strane druhej
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 203,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho parlamentu (1),
   konajúc v súlade s mimoriadnym legislatívnym postupom,
   keďže:

               (1)

               V súlade so Zmluvou, ktorou sa so zreteľom na Grónsko menia a dopĺňajú zmluvy o založení Európskych spoločenstiev (2) (ďalej len „zmluva o Grónsku“) sa stanovuje, že Zmluva o fungovaní Európskej únie (ďalej len „ZFEÚ“) sa už na Grónsko nevzťahuje. Grónsko, ktoré je súčasťou členského štátu, sa pridruží k Únii ako jedna zo zámorských krajín a území.

               (2)

               V zmluve o Grónsku sa v jej preambule uvádza, že by sa mali zaviesť opatrenia, ktoré umožňujú udržiavať úzke a trvalé väzby medzi Úniou a Grónskom a zohľadniť spoločné záujmy, najmä pokiaľ ide o potreby Grónska v oblasti rozvoja, a že opatrenia, ktoré sa vzťahujú na zámorské krajiny a územia, stanovené vo štvrtej časti ZFEÚ, poskytujú pre takéto vzťahy vhodný rámec.

               (3)

               V súlade s článkom 198 ZFEÚ je cieľom pridruženia podporovať hospodársky a sociálny rozvoj zámorských krajín a území a nadviazať úzke hospodárske vzťahy medzi nimi a Európskou úniou ako celkom. Podľa článku 204 ZFEÚ sa na Grónsko vzťahujú články 198 až 203 ZFEÚ, pokiaľ nie je stanovené inak v osobitných ustanoveniach v Protokole (č. 34) o osobitnej úprave pre Grónsko, pripojenom k ZFEÚ.

               (4)

               Ustanovenia o uplatňovaní zásad stanovených v článkoch 198 až 202 ZFEÚ sa nachádzajú v rozhodnutí Rady 2013/755/EÚ (3).

               (5)

               Rada Európskej únie s odkazom na duch spolupráce vyplývajúci z rozhodnutia Únie udeliť Grónsku štatút zámorského územia sa vo svojich záveroch z 24. februára 2003 k hodnoteniu štvrtého protokolu o rybnom hospodárstve medzi Európskym spoločenstvom, vládou Dánska a miestnou vládou Grónska v polovici trvania, a uznávajúc geostrategický význam Grónska pre Úniu, zhodla na tom, že je potrebné rozšíriť a posilniť budúce vzťahy medzi Úniou a Grónskom a zobrať pritom do úvahy význam rybného hospodárstva a potrebu štrukturálnych a odvetvových reforiem v Grónsku. Rada ďalej vyjadrila odhodlanie založiť budúce vzťahy Únie s Grónskom po roku 2006 na komplexnom partnerstve v prospech trvalo udržateľného rozvoja, ktoré by zahŕňalo osobitnú dohodu v oblasti rybného hospodárstva, o ktorej by sa rokovalo v súlade so všeobecnými pravidlami a zásadami týkajúcimi sa takýchto dohôd.

               (6)

               V Dohode o partnerstve v sektore rybolovu medzi Európskym spoločenstvom na jednej strane a vládou Dánska a miestnou vládou Grónska na strane druhej (4), ktorá sa uzavrela nariadením Rady (ES) č. 753/2007 (5), sa pripomína duch spolupráce vyplývajúci z rozhodnutia udeliť Grónsku štatút zámorského územia.

               (7)

               V spoločnom vyhlásení Európskeho spoločenstva na jednej strane a vlády Grónska a vlády Dánska na strane druhej k partnerstvu medzi Európskym spoločenstvom a Grónskom, podpísanom 27. júna 2006 v Luxemburgu, sa pripomenuli úzke historické, politické, hospodárske a kultúrne väzby medzi Úniou a Grónskom a zdôrazňuje sa potreba naďalej posilňovať ich partnerstvo a spoluprácu.

               (8)

               Vzťahy medzi Úniou na jednej strane a Grónskom a Dánskym kráľovstvom na strane druhej sa okrem iného riadia rozhodnutím Rady 2006/526/ES (6), ktorého platnosť uplynula 31. decembra 2013.

               (9)

               Únia potrebuje stavať komplexné partnerstvá s novými účastníkmi na medzinárodnej scéne s cieľom podporovať stabilný a inkluzívny medzinárodný poriadok, usilovať sa o dosahovanie spoločných globálnych verejných cieľov a brániť hlavné záujmy Únie, ako aj zvyšovať informovanosť o Únii v tretích krajinách a zámorských krajinách a územiach.

               (10)

               Partnerstvo podľa tohto rozhodnutia by malo umožniť udržiavať pevné vzťahy medzi Úniou na jednej strane a Grónskom a Dánskom na strane druhej a malo by čeliť globálnym výzvam, a tým potvrdiť rozvoj aktívnej agendy a presadzovanie spoločných záujmov. Partnerstvo by tiež malo byť previazané s cieľmi vymedzenými v oznámení Komisie z 3. marca 2010 s názvom Európa 2020 – stratégia pre rozumný, udržateľný a inkluzívny rast (ďalej len „stratégia Európa 2020“), čím by sa dosiahol súlad so stratégiou Európa 2020 a podporili interné politiky a ciele vymedzené v oznámeniach Komisie, ako je napríklad oznámenie Komisie z 2. februára 2011 s názvom Riešenie problémov na trhoch s komoditami a nerastnými surovinami, a mala by sa ním uľahčiť spolupráca v rámci arktickej politiky Únie.

               (11)

               Finančná pomoc Únie by sa mala sústrediť tam, kde má najväčší účinok, so zreteľom na jej schopnosť konať globálne a reagovať na celosvetové výzvy, ako je napríklad odstránenie chudoby, udržateľný a inkluzívny rozvoj alebo celosvetové presadzovanie demokracie, dobrej správy vecí verejných, ľudských práv a zásad právneho štátu, ako aj na jej dlhodobú a predvídateľnú účasť na rozvojovej pomoci a jej úlohu v rámci koordinácie s jej členskými štátmi.

               (12)

               Partnerstvo na základe tohto rozhodnutia by malo tvoriť rámec, ktorý umožňuje pravidelné rokovania o veciach, na ktorých má Únia alebo Grónsko záujem, akými sú napríklad globálne problémy, kde by výmena názorov a prípadné zbližovanie predstáv a stanovísk mohli byť pre obidve strany výhodné. Rastúci vplyv zmeny klímy na ľudskú činnosť a životné prostredie, námorná doprava, prírodné zdroje vrátane nerastných surovín a tiež vývoj a inovácie si vyžadujú dialóg a posilnenú spoluprácu.

               (13)

               Finančná pomoc Únie, pridelená v rámci nového partnerstva, by mala rozvoju Grónska dodať európsku perspektívu a prispieť k posilneniu úzkych a dlhotrvajúcich väzieb s týmto územím a zároveň posilniť postavenie Grónska ako predsunutej časti Únie, a to na základe spoločných hodnôt a dejín, ktoré spájajú týchto partnerov.

               (14)

               Finančná pomoc Únie na obdobie rokov 2014 – 2020 by sa mala zameriavať na jednu alebo nanajvýš dve oblasti spolupráce, čo umožní maximalizovať účinok partnerstva a zabezpečiť v rámci neho ďalšie úspory z rozsahu, synergický účinok a väčšiu účinnosť a viditeľnosť činnosti Únie.

               (15)

               Spolupráca podľa tohto rozhodnutia by mala zabezpečiť, aby sa toky zdrojov prideľovali predvídateľne a pravidelne a aby boli flexibilné a prispôsobené situácii v Grónsku. Vzhľadom na to by sa rozpočtová podpora mala využívať všade, kde je to možné a vhodné.

               (16)

               Rozpočtové pravidlá vzťahujúce sa na všeobecný rozpočet Únie sú ustanovené v nariadení Európskeho parlamentu a Rady (EÚ, Euratom) č. 966/2012 (7) a v delegovanom nariadení Komisie (EÚ) č. 1268/2012 (8).

               (17)

               Finančné záujmy Únie by sa mali chrániť primeranými opatreniami počas celého výdavkového cyklu vrátane predchádzania nezrovnalostiam, ich odhaľovania a vyšetrovania, vymáhania stratených, neoprávnene vyplatených alebo nesprávne použitých finančných prostriedkov a v prípade potreby aj ukladaním sankcií. Tieto opatrenia sa vykonajú v súlade s platnými dohodami uzavretými s medzinárodnými organizáciami a tretími krajinami.

               (18)

               Programové dokumenty a finančné opatrenia potrebné na vykonávanie tohto rozhodnutia by sa mali prijať prostredníctvom vykonávajúcich aktov v súlade s nariadením Európskeho parlamentu a Rady (EÚ) č. 182/2011 (9). Vzhľadom na povahu týchto vykonávacích aktov, najmä na ich orientačný charakter pre politiky a finančné dôsledky, by sa tieto akty s výnimkou technických vykonávacích opatrení malého finančného rozsahu mali v zásade prijímať postupom preskúmania.

               (19)

               Spoločné pravidlá a postupy vykonávania nástrojov Únie pre financovanie vonkajšej činnosti sú ustanovené v nariadení Európskeho parlamentu a Rady (EÚ) č. 236/2014 (10) a mali by sa primerane vzťahovať na vykonávanie tohto rozhodnutia.

               (20)

               Je vhodné zabezpečiť bezproblémový prechod bez prerušenia medzi rozhodnutím 2006/526/ES a týmto rozhodnutím a zosúladiť obdobie uplatňovania tohto rozhodnutia s nariadením Rady (EÚ, Euratom) č. 1311/2013 (11). Toto rozhodnutie by sa preto malo uplatňovať od 1. januára 2014 do 31. decembra 2020,

         PRIJALA TOTO ROZHODNUTIE:
   ODDIEL 1

      VŠEOBECNÉ USTANOVENIA

   Článok 1
   Predmet, všeobecný cieľ a rozsah pôsobnosti
   1.   Toto rozhodnutie ustanovuje pravidlá o vzťahoch medzi Úniou na jednej strane a Grónskom a Dánskom na strane druhej (ďalej len „partnerstvo“).
   2.   Cieľom partnerstva je zachovať úzke a trvalé väzby medzi týmito partnermi a zároveň podporiť trvalo udržateľný rozvoj Grónska.
   V rámci partnerstva sa uznáva geostrategická poloha Grónska v arktickom regióne, berú sa na vedomie otázky týkajúce sa prieskumu a ťažby prírodných zdrojov vrátane nerastných surovín a zabezpečuje sa posilnená spolupráca a politický dialóg o týchto otázkach.
   Článok 2
   Všeobecné zásady partnerstva
   1.   Partnerstvo uľahčuje konzultácie a politický dialóg o cieľoch a oblastiach spolupráce, ktoré sú uvedené v tomto rozhodnutí.
   2.   Partnerstvom sa vymedzuje predovšetkým rámec pre politický dialóg o otázkach spoločného záujmu pre každého z partnerov a poskytuje základ širokej spolupráce a dialógu v oblastiach, medzi ktoré patria:

               a)

               globálne otázky týkajúce sa okrem iného energetiky, zmeny klímy a životného prostredia, prírodných zdrojov vrátane nerastných surovín, námornej dopravy, výskumu a inovácie a

               b)

               arktické otázky.

         3.   Pri vykonávaní tohto rozhodnutia sa zabezpečuje súdržnosť s ostatnými oblasťami vonkajšej činnosti Únie, ako aj s ďalšími príslušnými politikami Únie. Na tento účel sa opatrenia financované podľa tohto rozhodnutia programujú na základe politík Únie v oblasti spolupráce, ktoré sú okrem iného stanovené v dohodách, vyhláseniach a akčných plánoch a sú v súlade so stratégiami spolupráce prijatými podľa článku 4.
   4.   O činnostiach v oblasti spolupráce sa rozhoduje na základe úzkych konzultácií medzi vládou Grónska, vládou Dánska a Komisiou. Uvedené konzultácie sa uskutočňujú v plnom súlade s príslušnými inštitucionálnymi, právnymi a finančnými právomocami každej strany. Na tento účel riadi vykonávanie tohto rozhodnutia vláda Grónska a Komisia v súlade s úlohami a povinnosťami každej strany.
   Článok 3
   Konkrétne ciele a hlavné oblasti spolupráce
   1.   Konkrétne ciele tohto partnerstva sú:

               a)

               pomoc Grónsku a spolupráca s ním pri riešení jeho hlavných výzev, najmä udržateľnej diverzifikácie hospodárstva, potreby zvyšovania kvalifikácie pracovnej sily vrátane vedeckých pracovníkov a potreby zlepšovania informačných systémov Grónska v oblasti informačných a komunikačných technológií. Dosiahnutie týchto cieľov sa meria na základe percentuálneho podielu obchodnej bilancie na HDP, percentuálneho podielu odvetvia rybného hospodárstva na celkovom vývoze a výsledkov štatistických ukazovateľov v oblasti vzdelávania, ako aj ďalších ukazovateľov, ktoré sa považujú za primerané;

               b)

               príspevok ku kapacite verejnej správy Grónska v oblasti tvorby a realizácie národných politík najmä v nových oblastiach spoločného záujmu, ktoré sú vymedzené v programovom dokumente pre trvalo udržateľný rozvoj uvedenom v článku 4 ods. 1. Dosiahnutie tohto cieľa sa meria na základe ukazovateľov, ako je napríklad počet administratívnych pracovníkov, ktorí ukončili odbornú prípravu, a percentuálny podiel štátnych zamestnancov, ktorí majú v Grónsku (dlhodobý) pobyt.

         2.   Medzi hlavné oblasti spolupráce partnerstva patrí:

               a)

               vzdelávanie a odborná príprava, cestovný ruch a kultúra;

               b)

               prírodné zdroje vrátane nerastných surovín;

               c)

               energetika, klíma, životné prostredie a biodiverzita;

               d)

               arktické otázky;

               e)

               sociálna oblasť, mobilita pracovníkov, systémy sociálnej ochrany, bezpečnosť potravín a otázky súvisiace potravinovou bezpečnosťou a

               f)

               výskum a inovácie v takých oblastiach, ako je energetika, zmena klímy, odolnosť voči katastrofám, prírodné zdroje vrátane nerastných surovín a trvalo udržateľné využívanie živých zdrojov.

         ODDIEL 2

      PROGRAMOVANIE A VYKONÁVANIE

   Článok 4
   Programovanie
   1.   V rámci partnerstva vláda Grónska preberá zodpovednosť za tvorbu a prijatie odvetvových politík v hlavných oblastiach spolupráce uvedených v článku 3 ods. 2 a prijme vhodné nadväzujúce opatrenia.
   Na tomto základe vláda Grónska pripraví a predloží orientačný programový dokument pre trvalo udržateľný rozvoj Grónska (ďalej len „programový dokument pre trvalo udržateľný rozvoj“). Cieľom programového dokumentu pre trvalo udržateľný rozvoj je vytvoriť jednotný rámec spolupráce medzi Úniou a Grónskom, ktorý je v súlade s celkovým účelom a rozsahom, cieľmi, zásadami a politikami Únie.
   2.   Pri príprave a plnení programového dokumentu pre trvalo udržateľný rozvoj sa uplatňujú zásady účinnosti pomoci: zodpovednosť na vnútroštátnej úrovni, partnerstvo, koordinácia, harmonizácia, zosúladenie s vnútroštátnymi systémami, spoločná zodpovednosť a orientácia na výsledky.
   3.   Programový dokument pre trvalo udržateľný rozvoj vychádza zo skúseností a najlepších postupov a z konzultácií a dialógu s občianskou spoločnosťou, miestnymi orgánmi a inými zainteresovanými stranami, aby sa zabezpečila dostatočná angažovanosť a následná zodpovednosť zaň.
   Programový dokument pre trvalo udržateľný rozvoj sa upraví podľa potrieb a zohľadnia sa v ňom osobitné podmienky Grónska vrátane vplyvu zmeny klímy a socioekonomického vývoja.
   4.   K návrhu programového dokumentu pre trvalo udržateľný rozvoj sa uskutoční výmena názorov medzi vládou Grónska, vládou Dánska a Komisiou.
   Za finalizáciu programového dokumentu pre trvalo udržateľný rozvoj zodpovedá vláda Grónska. Po jeho finalizácii ho Komisia posúdi, určí, či je v súlade s cieľmi tohto rozhodnutia a príslušnými politikami Európskej únie a či obsahuje všetky prvky potrebné na prijatie ročného rozhodnutia o financovaní. Vláda Grónska poskytne na účely tohto posudzovania všetky potrebné informácie vrátane výsledkov prípadných štúdií uskutočniteľnosti.
   5.   Programový dokument pre trvalo udržateľný rozvoj sa schvaľuje v súlade s postupom preskúmania stanoveným v článku 8 ods. 2. Tento postup sa uplatňuje aj pri dôležitých revíziách, v dôsledku ktorých sa podstatne upraví stratégia alebo jej programovanie.
   Postup preskúmania sa neuplatňuje na nepodstatné úpravy programového dokumentu pre trvalo udržateľný rozvoj, ako sú technické úpravy, prerozdelenie finančných prostriedkov v rámci orientačne pridelených prostriedkov na jednotlivé prioritné oblasti ani na zvýšenie či zníženie veľkosti počiatočných orientačných pridelených prostriedkov o menej ako 20 %, pokiaľ tieto úpravy neovplyvňujú prioritné oblasti a ciele stanovené v programovom dokumente pre trvalo udržateľný rozvoj. Komisia oznámi takéto nepodstatné úpravy Európskemu parlamentu a Rade do jedného mesiaca odo dňa prijatia príslušného rozhodnutia.
   6.   Pri akomkoľvek programovaní alebo preskúmaní programov, ktoré sa uskutoční po uverejnení hodnotiacej správy v polovici obdobia uvedenej v článku 7, sa zohľadnia výsledky, zistenia a závery uvedenej správy.
   Článok 5
   Vykonávanie
   V súlade s celkovým účelom a rozsahom pôsobnosti, cieľmi a všeobecnými zásadami tohto rozhodnutia sa finančná pomoc Únie vykonáva v súlade s nariadením (EÚ) č. 236/2014, pokiaľ nie je v tomto rozhodnutí ustanovené inak.
   Článok 6
   Pravidlá obstarávania
   Uplatňujú sa pravidlá štátnej príslušnosti a pôvodu v oblasti verejného obstarávania, grantov a iných postupov zadávania vymedzených v článkoch 8 a 9 nariadenia (EÚ) č. 236/2014, ktoré sa vzťahujú na nástroj financovania rozvojovej spolupráce ustanovený nariadením Európskeho parlamentu a Rady (EÚ) č. 233/2014 (12).
   Článok 7
   Preskúmanie programového dokumentu pre trvalo udržateľný rozvoj v polovici trvania a vyhodnotenie vykonávania tohto rozhodnutia
   1.   Vláda Grónska, vláda Dánska a Komisia sa zaväzujú, že do 31. decembra 2017 preskúmajú programový dokument pre trvalo udržateľný rozvoj v polovici jeho trvania vrátane jeho vplyvu na Grónsko ako celok. Komisia spojí všetky príslušné zainteresované strany vrátane neštátnych aktérov a miestnych orgánov.
   2.   Odchylne od článku 17 nariadenia (EÚ) č. 236/2014 Komisia najneskôr do 30. júna 2018 na základe výsledkov a ukazovateľov vplyvu účinnosti využívania zdrojov vypracuje správu o plnení cieľov a európskej pridanej hodnote tohto rozhodnutia, a to so zreteľom na prijatie rozhodnutia o obnovení, úprave alebo pozastavení typov opatrení financovaných na základe tohto rozhodnutia. Táto správa sa tiež zameria na možnosti zjednodušenia, vnútorný a vonkajší súlad spolupráce nadviazanej na základe tohto rozhodnutia, pretrvávajúci význam všetkých jej cieľov, ako aj na príspevok opatrení k prioritám Únie týkajúcich sa inteligentného, udržateľného a inkluzívneho rastu. Zohľadnia sa v nej všetky zistenia a závery o dlhodobom vplyve rozhodnutia 2006/526/ES.
   3.   Komisia bude od Grónska vyžadovať, aby v súlade so zásadami účinnosti pomoci poskytlo všetky údaje a informácie potrebné na to, aby sa opatrenia financované podľa tohto rozhodnutia mohli monitorovať a hodnotiť.
   Článok 8
   Postup výboru
   1.   Komisii pomáha Výbor pre Grónsko (ďalej len „výbor“). Uvedený výbor je výborom v zmysle nariadenia (EÚ) č. 182/2011.
   2.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
   3.   V prípade, že sa stanovisko výboru má získať prostredníctvom písomného postupu, tento postup sa skončí bez výsledku vtedy, ak tak rozhodne predseda výboru v lehote na doručenie stanoviska alebo ak o to požiada jednoduchá väčšina členov výboru.
   Článok 9
   Rozsah a metódy financovania
   1.   V rámci odvetvových politík, ktoré ustanovila vláda Grónska, sa finančná pomoc Únie môže poskytnúť na tieto činnosti:

               a)

               reformy a projekty, ktoré sú v súlade s programovým dokumentom pre trvalo udržateľný rozvoj;

               b)

               inštitucionálny rozvoj, budovanie kapacít a začlenenie aspektov týkajúcich sa životného prostredia a zmeny klímy a

               c)

               programy technickej spolupráce.

         2.   Finančná pomoc Únie sa poskytuje predovšetkým prostredníctvom rozpočtovej podpory.
   Článok 10
   Referenčná suma
   Orientačná suma na vykonávanie tohto rozhodnutia v období rokov 2014 až 2020 je 217 800 000 EUR.
   ODDIEL 3

      ZÁVEREČNÉ USTANOVENIE

   Článok 11
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2014 do 31. decembra 2020.

      V Bruseli 14. marca 2014

            Za Radu

            predseda

         M. CHRISOCHOIDIS

      (1)  Stanovisko z 5. februára 2014 (zatiaľ neuverejnené v úradnom vestníku).

      (2)  Ú. v. ES L 29, 1.2.1985, s. 1.

      (3)  Rozhodnutie Rady 2013/755/EÚ z 25. novembra 2013 o pridružení zámorských krajín a území k Európskej únii (rozhodnutie o pridružení zámoria) (Ú. v. EÚ L 344, 19.12.2013, s. 1).

      (4)  Ú. v. EÚ L 172, 30.6.2007, s. 4.

      (5)  Nariadenie Rady (ES) č. 753/2007 z 28. júna 2007 o uzavretí Dohody o partnerstve v sektore rybolovu medzi Európskym spoločenstvom na jednej strane a vládou Dánska a miestnou vládou Grónska na strane druhej (Ú. v. EÚ L 172, 30.6.2007, s. 1).

      (6)  Rozhodnutie Rady 2006/526/ES zo 17. júla 2006 o vzťahoch medzi Európskym spoločenstvom na jednej strane a Grónskom a Dánskym kráľovstvom na strane druhej (Ú. v. EÚ L 208, 29.7.2006, s. 28).

      (7)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).

      (8)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 31.12.2012, s. 1).

      (9)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).

      (10)  Nariadenie Európskeho parlamentu a Rady (EÚ) č. 236/2014 z 11. marca 2014, ktorým sa ustanovujú spoločné pravidlá a postupy na vykonávanie nástrojov Únie na financovanie vonkajšej činnosti (Ú. v. EÚ L 77, 15.3.2014, s. 95).

      (11)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).

      (12)  Nariadenie Európskeho parlamentu a Rady (EÚ) č. 233/2014 z 11. marca 2014, ktorým sa ustanovuje nástroj financovania rozvojovej spolupráce na obdobie 2014 – 2020 (Ú. v. EÚ L 77, 15.3.2014, s. 44).